Ehdotus NEUVOSTON ASETUS Clean Sky 2 -yhteisyrityksestä /* COM/2013/0505 final - 2013/0244 (NLE) */





PERUSTELUT 1. EHDOTUKSEN TAUSTA 1.1 Yleinen tausta Eurooppa 2020 -strategiassa esitetään EU:n sitoumus vähentää kaikkia kasvihuonekaasujen päästöjä 20 prosentilla vuoteen 2020 mennessä. Liikennettä koskevassa valkoisessa kirjassa ”Yhtenäistä Euroopan liikennealuetta koskeva etenemissuunnitelma − Kohti kilpailukykyistä ja resurssitehokasta liikennejärjestelmää” todetaan, että liikenteen osuus kasvihuonekaasupäästöistä on merkittävä (jopa 20 prosenttia), ja siinä ehdotetaan sen vuoksi, että liikenteen alan kasvihuonekaasupäästöjä vähennetään 60 prosentilla vuosien 1990 ja 2050 välillä. Eurooppa 2020 -strategiassa edellytetään myös innovaatiounionia, jolla puututaan edessämme oleviin yhteiskunnallisiin haasteisiin. Horisontti 2020 ‑ehdotukseen sisältyy haaste älykkäästä, ympäristöystävällisestä ja yhdentyneestä liikenteestä, ja tällä pyritään muun muassa turvaamaan ympäristöä kunnioittavan resurssitehokkaan liikenteen lisäksi Euroopan liikenneteollisuuden kansainvälinen johtoasema. Eurooppa 2020 -strategiassa edellytetään kestävää kasvua koskevia toimia ja siinä tuetaan resurssitehokkaampaa, ympäristöystävällisempää ja kilpailukykyisempää taloutta. Eurooppaan tällä hetkellä vaikuttava talous- ja rahoituskriisi vaatii samalla vahvaan ja kestävään kasvuun tähtääviä rohkeita toimenpiteitä. Horisontti 2020 -ohjelman, vuosia 2014−2020 koskevan tutkimuksen ja innovoinnin puiteohjelman, yksi tärkeimmistä tavoitteista on Euroopan teollisuuden vahvistaminen toimenpiteillä, joilla tutkimusta ja innovointia tuetaan useilla teollisuudenaloilla. Sen tavoitteena on erityisesti luoda julkisen ja yksityisen sektorin kumppanuuksia, joilla edistetään Eurooppaan kohdistuvien keskeisten haasteiden ratkaisemista. Ilmailualan tutkimusta käsitelleen korkean tason ryhmä esitti vuonna 2011 ilmailualan ja siihen kohdistuvien muuttuvien haasteiden osalta Eurooppa 2020 -ohjelman ja liikennettä koskevan valkoisen kirjan tavoitteiden mukaisesti Euroopan lentoliikenteen alan uuden vision, Flightpath 2050 -aloitteen. Siinä asetetaan kunnianhimoisia tavoitteita, jotta ympäristövaikutuksia saadaan vähennettyä vuoteen 2050 mennessä ACAREn (Advisory Council for Aeronautics Research in Europe) uuden strategisen tutkimus- ja innovaatiotoimintasuunnitelman täytäntöönpanon avulla. Sen tavoitteena on ohjata ja tukea tulevia toimia julkisissa ja yksityisissä rahoitusohjelmissa koko Euroopalle yhteisen suunnitelman mukaisesti. Clean Sky -aloite edistää tätä tavoitetta Euroopassa lentoliikenteen ympäristöystävällisen teknologian huipputason tutkimuksen ja täysimittaisten demonstrointihankkeiden avulla yksilöityjen strategisten tutkimuslinjauksien mukaisesti. Siihen osallistuvat julkiset ja yksityiset sidosryhmät, ja sen aikahorisontti ulottuu vuoteen 2050. Tämä uusi ehdotus liittyy ilmailualan yhteisyritykseen. Se on jatkotoimi seitsemännessä puiteohjelmassa vuonna 2008 perustetulle aikaisemmalle yhteiselle Clean Sky -teknologia-aloitteelle ja perustuu osittain sen tuloksiin, ja osittain siinä kehitetään uusia teknologianaloja ja tutkimussuuntia. Ehdotus on komission tiedonannon Julkisen ja yksityisen sektorin kumppanuudet Horisontti 2020 –puiteohjelmassa: tehokas keino innovointiin ja kasvuun Euroopassa mukainen. 1.2 Ilmailualan yhteisyritykseen liittyvät syyt ja tavoitteet Euroopan ilmailuala on tällä hetkellä tuotannon, työllisyyden ja viennin osalta yksi maailman johtavista aloista. Sen vuotuinen liikevaihto on yli 100 miljardia euroa ja se työllistää noin 750 000 henkeä. Lentomatkailu aiheuttaa kuitenkin noin seitsemän prosenttia kaikista liikennealan päästöistä ja noin kaksi prosenttia koko maailman hiilidioksidipäästöistä. Jos minkäänlaisia toimia ei toteuteta, päästöjä aiheutuu huomattavasti lisää liikenteen ennustetun kasvun vuoksi. Lentoliikenteen ympäristövaikutusten merkittävä vähentäminen on siten tärkeää, jotta EU voi saavuttaa ilmasto- ja energiapaketin tavoitteet. Euroopan ilmailuteollisuus joutuu nykyisestä johtoasemastaan huolimatta yhä useammin vastatusten sellaisten perinteisten tai uusien kilpailijoiden kanssa, jotka saavat vahvaa julkista tukea kansainvälistä kilpailua varten. Alan tuleva kansainvälinen kilpailukyky ja siten sen myönteinen vaikutus yhteiskunnallisiin haasteisiin palveluntuotannon, taloudellisen suorituskyvyn ja työpaikkojen luomisen suhteen riippuu sen käyttämien teknologioiden ympäristö- ja polttoainetehokkuudesta. Jotta EU:n johtoasema säilyy, sen ilmailuteollisuuden pitäisi kehittää innovatiivista ja vähän polttoainetta kuluttavaa teknologiaa sekä tarjota kilpailukykyisiä ja korkealaatuisia tuotteita sellaisen Euroopan laajuisen t&k-ohjelman avulla, joka kattaa kaikki tarjonta- ja osaamisketjun toimijat. Ilmailuteknologian ympäristötehokkuuden parantaminen on erittäin monimutkainen ja kallis prosessi, ja se edellyttää resurssien sitomista pitkällä aikavälillä. Yksityisyrityksillä on kustannuksien ja riskitekijöiden vuoksi vaikeuksia mobilisoida taloudellisia ja henkilöresursseja, jotka ovat tarpeen tulevaisuuden ilma-aluksiin liittyvien radikaalien ja rohkeiden teknologisten edistysaskelien aikaansaamiseksi. Markkinoiden puutteellinen toiminta ja taloudelliset heijastusvaikutukset vaativat julkista tukea, jolla tuetaan kilpailua edeltävän tutkimuksen ja kehittämisen sekä tulosten hyödyntämisen välistä siirtymää, joka puolestaan johtaa markkinakelpoisiin tuotteisiin. Ilmailuteollisuus on luonteeltaan maailmanlaajuinen, eikä kaikilla valtioilla ole tarvittavia teknisiä taitoja. Tekniikan ja osaamisen tarjontaketju on hyvin hajanainen. Osaamista siirtyy jatkuvasti suurista ”ilmailualan valtioista” ”muihin kuin ilmailualan valtioihin”, joissa on kuitenkin tarjolla teknistä osaamista, joka edistää osaltaan koko toimitusketjua. Uutta Clean Sky -ohjelmaa toteutetaan ehdotuksen perusteella siten, että Clean Sky ‑yhteisyritystä jatketaan ja siitä saatuja kokemuksia hyödynnetään. Tavoitteena on vähentää Euroopan ilmailualan teknologian ympäristövaikutuksia ja turvata Euroopan ilmailuteollisuuden tuleva kansainvälinen kilpailukyky. Ehdotetun aloitteen tavoitteena on 1. edistää asetuksen (EY) N:o 71/2008 nojalla käynnistettyjen tutkimustoimien loppuunsaattamista sekä Horisontti 2020 -puiteohjelman perustamisesta… 2013 annetun Euroopan parlamentin ja neuvoston asetuksen (EU) N:o …/2013 täytäntöönpanoa ja erityisesti vastaamista älykästä, ympäristöystävällistä ja integroitua liikennettä koskevaan haasteeseen [Horisontti 2020 -erityisohjelman perustamisesta … 2013 annetun neuvoston] päätökseen (EU) N:o …/2013/EU sisältyvässä ”Yhteiskunnalliset haasteet” -pilarissa. 2. edistää yhteisen Clean Sky 2 -teknologia-aloitteen tavoitteita, joilla pyritään erityisesti ottamaan käyttöön, demonstroimaan ja validoimaan teknologioita, joilla pystytään (a) parantamaan ilma-alusten polttoainetehokkuutta ja vähentämään näin hiilidioksidipäästöjä 20−30 prosenttia verrattuna uusimman tekniikan mukaisiin ilma-aluksiin, jotka otetaan käyttöön vuodesta 2014 alkaen; (b) vähentämään ilma-alusten typen oksidien päästöjä ja melupäästöjä 20−30 prosenttia verrattuna uusimman tekniikan mukaisiin ilma-aluksiin, jotka otetaan käyttöön vuodesta 2014 alkaen. Näiden tavoitteiden saavuttaminen hyödyttää yleisesti EU:ta. Ympäristöhyödyt ovat luonteeltaan kansainvälisiä, ja alan kasvun taloudelliset heijastusvaikutukset vaikuttavat koko lentoliikennesektorin palveluyhteisöön (lentoyhtiöt, lentoasemat). 1.3 Aikaisempien kokemuksien hyödyntäminen Tämä ehdotus perustuu seitsemännen puiteohjelman tämänhetkisen yhteisen teknologia-aloitteen saavutuksiin. Clean Sky -yhteisyritys perustettiin vuonna 2007 vastauksena tarpeeseen rajoittaa kasvavan lentoliikenteen ympäristövaikutuksia ja vähentää ilma-alusten päästöjä. Sen tutkimusohjelmassa keskitytään näihin tavoitteisiin, ja toteutusaikatauluna on vuosi 2017. Clean Sky -ohjelmaan on voitu houkutella laajasti kaikenlaisia keskeisiä sidosryhmiä, myös monia pk-yrityksiä. Clean Sky -ohjelmassa 12 toimien vetäjää (11 keskeistä teollisuusyhtiötä ja yksi tutkimuslaitos), 74 assosiaatiojäsentä ja yli 450 kumppania tekevät yhteistyötä useilla teknologian aloilla ympäristötavoitteiden toteuttamiseksi ja tarvittavien teknologisten innovaatioiden demonstroimiseksi ja validoimiseksi yhteisesti määritetyssä ohjelmassa. Kuten ohjelman väliarvioinnissa todetaan, Clean Sky -yhteisyrityksellä on voitu perustamisestaan lähtien edistää menestyksekkäästi strategisten ympäristötavoitteiden mukaisia toimia. Se on jo aloittanut demonstrointihankkeita koskevan toimenpiteensä, jossa tutkimustulosten teknistä toteutettavuutta testataan alijärjestelmien tasolla, ja siitä saatujen varhaisten tulosten arviointi osoittaa, että sen ympäristötavoitteet saavutetaan. Oikeus-, rahoitus- ja hallintokehykset ovat osoittaneet alkuvaiheen jälkeen tehokkuutensa ja valmiutensa vastata toiminnallisiin tarpeisiin. Yhteisyrityksen ansiot tunnustettiin vuonna 2010 suoritetussa ensimmäisessä väliarvioinnissa ja siinä esitettiin useita suosituksia hallinnollisista ja teknisistä kysymyksistä. Suositusten noudattaminen on johtanut ehdotettuun ”parannettua yhteisyritystä” koskevaan rakenteeseen. 2. ASIANOMAISTEN OSAPUOLTEN KUULEMISESTA JA VAIKUTUSTENARVIOINNEISTA SAADUT TULOKSET Ehdotetusta asetuksesta on tehty komission vaikutustenarviointi, joka on ehdotuksen liitteenä. Vaikutustenarvioinnissa on tarkasteltu julkisen ja yksityisen sektorin kumppanuuksien erilaisia täytäntöönpanovaihtoehtoja ja otettu huomioon, että uuden teknologian on oltava valmiina käyttöön, kun lentokalusto on uusittava. Tämän sanelee maailmanlaajuinen markkinatilanne. Vaikutustenarvioinnissa todettiin, että parannettua yhteisyritystä koskeva vaihtoehto, johon sisältyvät nykyisen Clean Sky -yhteisyrityksen toiminnasta saadut kokemukset, on paras lähestymistapa t&k-ohjelmassa esitettyjen tavoitteiden saavuttamiseksi. Sitä täydensivät samanaikaisesti järjestetyt useat kuulemiset, joiden tulokset liitettiin vaikutustenarviointia koskevaan asiakirjaan. Julkinen kuuleminen aloitettiin heinäkuussa 2012 ja se päättyi lokakuussa 2012. Kuulemisesta saatiin vastauksia useisiin kysymyksiin, erityisesti soveltamisalasta ja tarkoituksenmukaisimmasta järjestelystä teknisten tavoitteiden toteuttamisen optimoimiseksi: 95 prosentissa vastauksista pidettiin tarkoituksenmukaisena ottaa käyttöön Horisontti 2020-ohjelman mukainen ilmailualan julkisen ja yksityisen sektorin kumppanuus. Suurin osa osallistujista (89 prosenttia) oli samaa mieltä tai täysin samaa mieltä siitä, että ilmailualan julkisen ja yksityisen sektorin kumppanuudella pitäisi keskittyä lupaavien uusien teknologioiden laajamittaiseen demonstrointiin. Lisäksi suurimmassa osassa vastauksista (41 prosenttia myönteisiä ja 33 prosenttia erityisen myönteisiä) tuettiin oikeudellista rakennetta, johon sisältyy parannettu hallinnointi ja kevyempi sääntelyjärjestelmä. Clean Sky 2 -ehdotus esiteltiin ilmailuyhteisön sidosryhmille Berliinin ilmailunäyttelyssä syyskuussa 2012. Ilmailuyhteisö tuki yleisesti alusta alkaen lähestymistapaa, jonka perusteella Clean Sky ‑aloitetta laajennetaan sellaisen uuden työohjelman toteuttamiseksi, jolla hyödynnetään voimassa olevan ohjelman tuloksia ja käsitellään uusia teknologian aloja. Komissio perusti riippumattoman asiantuntijaryhmän kesäkuussa 2012. Se antoi asiantuntijalausunnon uuden Clean Sky -ohjelman sisällöstä ja merkityksestä sekä arvioi eri skenaarioita tulevalle toiminnalle. Se suhtautui lausunnossaan erittäin myönteisesti parannettua yhteistä teknologia-aloitetta koskevaan vaihtoehtoon. Kansallisia hallituksia ja eturyhmiä sekä etujärjestöjä pyydettiin erityisesti esittämään kantansa siihen, että Clean Sky 2 -ohjelma perustetaan julkisen ja yksityisen sektorin kumppanuushankkeeksi. Kaikissa kannanotoissa tuettiin vahvasti tätä aloitetta ja parannettua yhteistä teknologia-aloitetta koskevaa vaihtoehtoa. 3. EHDOTUKSEN OIKEUDELLINEN SISÄLTÖ · Ehdotetun toimen lyhyt kuvaus Ehdotus koostuu Clean Sky 2 -yhteisyritystä koskevasta neuvoston asetuksesta. Clean Sky 2 ‑yhteisyritys perustettiin alun perin 20 päivänä joulukuuta 2007 annetulla neuvoston asetuksella (EY) N:o 71/2008, joka kumotaan 1 päivästä tammikuuta 2014. · Oikeusperusta Ehdotuksen oikeusperusta on Euroopan unionin toiminnasta tehdyn sopimuksen 187 artikla. Horisontti 2020 -puiteohjelman osallistumista ja tulosten levittämistä koskevia sääntöjä sovelletaan. Tämän aloitteen erityisten operatiivisten tarpeiden vuoksi mainituista säännöistä on kuitenkin poikettava. Tätä erityispoikkeusta ei kuitenkaan sisällytetä ehdotukseen tässä vaiheessa, jotta ei rajoitettaisi mainittujen sääntöjen hyväksymisen asianmukaista oikeusperustaa ja menettelysääntöjä koskevia toimielinten välisiä neuvotteluja, joita käydään edelleen lainsäädäntötyön yhteydessä, joka koskee komission ehdotusta Euroopan parlamentin ja neuvoston asetukseksi Horisontti 2020 -puiteohjelman osallistumista ja tulosten levittämistä koskevista säännöistä (COM(2011) 0810 - 2011/0399 (COD). Erityispoikkeus lisätään ehdotukseen myöhemmässä vaiheessa edellä mainittujen neuvottelujen tuloksesta riippuen. Jotta voitaisiin houkutella pk-yrityksiä ja korkeakouluja sekä uusia tulokkaita eurooppalaisiin tutkimusohjelmiin ja laajentaa tarjonta- ja osaamisketjuja ja mahdollistaa samalla pienten yksikköjen ja suurten integroijien väliset tiiviit yhteydet ja yhteistyö, poikkeuksessa esitetään, että Clean Sky 2 -yhteisyritysten julkaisemiin ehdotuspyyntöihin osallistumisen vähimmäisehtona on järjestelmällisesti yksi johonkin jäsenvaltioon tai assosioituneeseen maahan sijoittautunut oikeussubjekti. · Toissijaisuus- ja suhteellisuusperiaate Ehdotuksen tavoitteita ei voida saavuttaa riittävällä tavalla pelkästään kansallisilla ohjelmilla, koska haaste on niin mittava, ettei yksikään jäsenvaltio pysty vastaamaan siihen yksinään. Kansallisten ohjelmien välillä on huomattavia eroja. Niiden hajanaisuus ja satunnainen päällekkäisyys vaatii Euroopan unionilta tehokkaampia toimia. Tutkimus- ja kehitystyön yhdistäminen ja koordinoiminen EU:n tasolla tarjoaa paremmat mahdollisuudet saada aikaan tuloksia, kun otetaan huomioon kehitettävän infrastruktuurin ja teknologian ylikansallinen luonne sekä se, että on saatava kokoon riittävä resurssien massa. Euroopan unionin avulla tutkimusohjelmia voidaan järkiperäistää ja varmistaa, että kehitettävät järjestelmät ovat yhteentoimivia. Tähän tarvitaan standardien laatimisen tueksi tehtävää yhteistä esinormatiivista tutkimusta, mutta myös itse standardointia, joka syntyy tiiviistä tutkimusyhteistyöstä ja ylikansallisista demonstrointihankkeista. Tällaisella standardoinnilla avataan laajemmat markkinat ja edistetään kilpailua. Ehdotuksen tarjoamilla mahdollisuuksilla olisi kannustettava eri valtioita toteuttamaan täydentäviä kansallisia aloitteita eurooppalaisen tutkimusalueen vahvistamisen hengessä. Yhteisen teknologia-aloitteen tarkoituksena on vauhdittaa kansallisia ja alueellisia ohjelmia, jotta yhteisiä toimenpiteitä hyödynnetään parhaiten. Suhteellisuusperiaatteen mukaisesti tämän asetuksen säännökset eivät ylitä sitä, mikä on tarpeen sen tavoitteiden saavuttamiseksi. · Sääntelytavan valinta Ehdotettu sääntelytapa: asetus. Muut säädöslajit eivät soveltuisi seuraavasta syystä: Sellaisen yrityksen perustaminen, johon unioni osallistuu, edellyttää neuvoston asetusta. 4. VAIKUTUKSET TALOUSARVIOON Tähän asetusehdotukseen liittyvässä rahoitusselvityksessä esitetään alustavat talousarviovaikutukset. EU:n rahoitusosuuden enimmäismäärä (sisältää EFTA:n osuuden) on 1,8 miljardia euroa[1] nykyhintoina. Rahoitusosuus maksetaan painopistealueen ”Yhteiskunnalliset haasteet” haasteeseen ”Älykäs, ympäristöystävällinen ja yhdentynyt liikenne” liittyvistä tutkimuksen ja innovoinnin pääosaston määrärahoista osana tutkimuksen ja innovoinnin puiteohjelman ”Horisontti 2020” täytäntöönpanoa. Toimintamenoihin osoitetun unionin rahoitusosuuden enimmäismäärä on 1 760 miljoonaa euroa. Juokseviin kustannuksiin osoitetun unionin rahoitusosuuden enimmäismäärä on 40 miljoonaa euroa. 2013/0244 (NLE) Ehdotus NEUVOSTON ASETUS Clean Sky 2 -yhteisyrityksestä (ETA:n kannalta merkityksellinen teksti) EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 187 artiklan ja 188 artiklan ensimmäisen kohdan, ottaa huomioon Euroopan komission ehdotuksen, ottaa huomioon Euroopan parlamentin lausunnon[2], ottaa huomioon Euroopan talous- ja sosiaalikomitean lausunnon[3], sekä katsoo seuraavaa: (1) Yhteisten teknologia-aloitteiden muodossa toteutettavista julkisen ja yksityisen sektorin kumppanuuksista säädettiin alun perin Euroopan yhteisön seitsemännestä tutkimuksen, teknologian kehittämisen ja demonstroinnin puiteohjelmasta (2007–2013) 18 päivänä joulukuuta 2006 tehdyllä Euroopan parlamentin ja neuvoston päätöksellä N:o 1982/2006/EY[4]. (2) Euroopan yhteisön seitsemännen tutkimuksen, teknologian kehittämisen ja demonstroinnin puiteohjelman (2007–2013) täytäntöön panemiseksi toteutettavasta erityisohjelmasta ”Yhteistyö” 19 päivänä joulukuuta 2006 tehdyssä neuvoston päätöksessä 2006/971/EY[5] yksilöitiin tuettavat julkisen ja yksityisen sektorin kumppanuudet, mukaan lukien yhteisen Clean Sky -teknologia-aloitteen alan julkisen ja yksityisen sektorin kumppanuus. (3) Eurooppa 2020 -strategiassa[6] painotetaan tarvetta luoda suotuisat olosuhteet tietämykseen ja innovointiin tehtäville investoinneille, jotta unionissa saadaan aikaan älykästä, kestävää ja osallistavaa kasvua. Euroopan parlamentti ja neuvosto ovat antaneet tukensa strategialle. (4) Tutkimuksen ja innovoinnin puiteohjelmasta ”Horisontti 2020” (2014−2020) … 2013 annetulla neuvoston asetuksella (EU) N:o …/2013/EU )[7] pyritään vahvistamaan tutkimukseen ja innovointiin kohdistuvaa vaikutusta yhdistämällä Horisontti 2020 ‑puiteohjelma ja yksityisen sektorin rahoitus julkisen ja yksityisen sektorin kumppanuuksissa keskeisillä aloilla, joilla tutkimuksella ja innovoinnilla voidaan edistää unionin laajempia kilpailukykyyn liittyviä tavoitteita ja auttaa vastaamaan yhteiskunnallisiin haasteisiin. Päätöksen N:o 1982/2006/EY nojalla unioni voi osallistua näihin kumppanuuksiin osoittamalla rahoitusta yhteisyrityksille, jotka perustetaan perustamissopimuksen 187 artiklan nojalla. (5) Horisontti 2020 -ohjelman (2014–2020) täytäntöönpanoa koskevasta erityisohjelmasta ... 2013 annetun neuvoston päätöksen (EU) N:o …/2013[8] perusteella päätöksen N:o 1982/2006/EY nojalla perustetuille yhteisyrityksille on tarjottava täydentävää tukea päätöksessä (EU) N:o …/2013 määriteltyjen edellytysten mukaisesti. (6) Clean Sky -yhteisyrityksen perustamisesta 20 päivänä joulukuuta 2007 annetulla neuvoston asetuksella (EY) N:o 71/2008[9] perustettu Clean Sky -yhteisyritys on täyttänyt tavoitteensa edistää uutta tutkimusta julkisen ja yksityisen sektorin kumppanuuksissa, joiden avulla eurooppalaisen ilmailualan sidosryhmät voivat tehdä pitkän aikavälin yhteistyötä. Pienet ja keskisuuret yritykset ovat osallistuneet hyvin laajasti Clean Sky -yhteisyritykseen, ja noin 40 prosenttia ehdotuspyyntöjen budjetista on myönnetty niitä varten. Clean Sky ‑yhteisyrityksen väliarvioinnissa[10] on osoitettu, että yhteisyritys edistää menestyksekkäästi ympäristötavoitteiden saavuttamista. Se on myös onnistunut houkuttelemaan laajasti unionin keskeisiä teollisuudenaloja ja monia pk-yrityksiä osallistumaan. Se on johtanut uusiin yhteistyöhankkeisiin, ja uudet organisaatiot ovat osallistuneet siihen. Sen tutkimusaluetta olisi siten edelleen tuettava, jotta tämän asetuksen 2 artiklassa asetetut tavoitteet saavutetaan. (7) Jatkuvassa tuessa Clean Sky -tutkimusohjelmalle olisi myös otettava huomioon Clean Sky -yhteisyrityksen toiminnoista saatu kokemus mukaan lukien sen väliarvioinnin tulokset ja sidosryhmien suositukset[11]. Sitä olisi toteutettava noudattamalla tarkoitusta paremmin vastaavia rakenteita ja sääntöjä, jotta tehostetaan toimintaa ja varmistetaan sen yksinkertaistaminen. Clean Sky 2 -yhteisyrityksen olisi hyväksyttävä tätä varten sen tarpeita vastaavat varainhoitoa koskevat säännöt unionin yleiseen talousarvioon sovellettavista varainhoitosäännöistä 25 päivänä lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012[12] 209 artiklan mukaisesti. (8) Clean Sky -yhteisyrityksen yksityiset osakkaat ovat ilmaisseet kirjallisesti hyväksyvänsä sen, että Clean Sky -yhteisyrityksen toimialalla toteutettavia tutkimustoimia jatketaan julkisen ja yksityisen sektorin kumppanuuden luonteeseen paremmin mukautetulla rakenteella. On asianmukaista, että Clean Sky 2 ‑yhteisyrityksen yksityiset osakkaat hyväksyvät tämän asetuksen liitteessä I olevan yhtiöjärjestyksen kirjallisella vahvistuksella. (9) Clean Sky 2 -yhteisyrityksen olisi tavoitteidensa saavuttamiseksi myönnettävä rahoitustukea osakkaille pääasiassa avustuksina, ja osallistujat saisivat avustuksia avointen ja kilpailuun perustuvien ehdotuspyyntöjen perusteella. (10) Yksityisten osakkaiden maksuosuuksia ei pitäisi rajoittaa pelkästään Clean Sky 2 ‑yhteisyrityksen hallinnollisiin kustannuksiin ja yhteisrahoitukseen, joka on tarpeen Clean Sky 2 -yhteisyrityksen tukemien tutkimus- ja innovointitoimien toteuttamiseksi. (11) Yksityisten osakkaiden osuuksia olisi käytettävä myös täydentäviin toimiin, joita ne toteuttavat täydentäviä toimia koskevan suunnitelman perusteella; jotta vipuvaikutuksesta saadaan asianmukainen kuva, näissä täydentävissä toimissa olisi oltava kyse laajempaa Clean Sky ‑teknologia‑aloitetta tukevista toimista. (12) Clean Sky 2 -yhteisyrityksen rahoittamiin epäsuoriin toimiin osallistuttaessa olisi noudatettava tutkimuksen ja innovoinnin puiteohjelman Horisontti 2020 (2014–2020) osallistumista ja tulosten levittämistä koskevista säännöistä …2013 annettua Euroopan parlamentin ja neuvoston asetusta (EU) N:o … /2013[13]. (13) Unionin rahoitusosuutta on hallinnoitava moitteettoman varainhoidon periaatteen mukaisesti sekä asetuksen (EU, Euratom) N:o 966/2012 ja asetuksen (EU, Euratom) N:o 966/2012 soveltamissäännöistä 29 päivänä lokakuuta 2012 annetun komission delegoidun asetuksen (EU) N:o 1268/2012[14] välillistä hallinnointia koskevien sääntöjen mukaisesti. (14) Tämän asetuksen nojalla unionin rahoitusta saavien tahojen tilintarkastukset olisi toteutettava siten, että hallinnollista taakkaa vähennetään asetuksessa (EU) No …/2013 [Horisontti 2020 -puiteohjelma] tarkoitetulla tavalla. (15) Unionin ja Clean Sky 2 -yhteisyrityksen muiden osakkaiden taloudelliset edut olisi suojattava menojen hallinnoinnin kaikissa vaiheissa oikeasuhteisin toimenpitein, joita ovat sääntöjenvastaisuuksien ehkäiseminen, havaitseminen ja tutkiminen sekä hukattujen, aiheettomasti maksettujen tai virheellisesti käytettyjen varojen takaisinperintä ja soveltuvin osin asetuksen (EU, Euratom) N:o 966/2012 mukaiset hallinnolliset ja taloudelliset seuraamukset. (16) Komission sisäisellä tarkastajalla olisi oltava Clean Sky 2 -yhteisyrityksen suhteen samat valtuudet kuin komission suhteen. (17) Perustamissopimuksen 287 artiklan 1 kohdan mukaisesti unionin perustamien elinten tai laitosten perustamisasiakirjassa voidaan estää se, että tilintarkastustuomioistuin tarkastaa näiden elinten tai laitosten kaikkia tuloja ja menoja koskevat tilit. Asetuksen (EU, Euratom) N:o 966/2012 60 artiklan 5 kohdan mukaisesti asetuksen (EU, Euratom) N:o 966/2012 209 artiklan nojalla perustettujen elinten tilit tarkastaa riippumaton tarkastuselin, joka antaa lausunnon muun muassa siitä, ovatko kirjanpitotiedot oikeat ja ovatko tilien perustana olevat toimet lailliset ja asianmukaiset. Tilien tarkastuksen päällekkäisyyksien välttämiseksi on perusteltua, että tilintarkastustuomioistuin ei tarkasta Clean Sky 2 ‑yhteisyrityksen tilejä. (18) Jotta unionin tukea voitaisiin myöntää useita vuosia kestäville laajamittaisille hankkeille, unionin ja Clean Sky 2 -yhteisyrityksen monivuotiset talousarviositoumukset pitäisi voida jakaa vuotuisiin eriin. Unionin ja Clean Sky 2 -yhteisyrityksen pitkäaikaisilla sitoumuksilla olisi voitava vähentää tällaisten laajamittaisten hankkeiden loppuunsaattamiseen liittyviä epävarmuustekijöitä. (19) Euroopan unionista tehdyn sopimuksen 5 artiklassa vahvistettujen toissijaisuus- ja suhteellisuusperiaatteiden mukaisesti, koska jäsenvaltioiden toimin ei voida riittävällä tavalla saavuttaa Clean Sky 2 -yhteisyrityksen tavoitteita teollisen tutkimuksen ja innovoinnin vahvistamiseksi kaikkialla unionissa, ne voidaan syistä, jotka liittyvät päällekkäisyyksien välttämiseen, kriittisen massan saavuttamiseen ja julkisen rahoituksen optimaalisen käytön varmistamiseen, saavuttaa paremmin unionin tasolla. Tässä asetuksessa säädetään vain näiden tavoitteiden saavuttamista koskevista vähimmäisvaatimuksista eikä siinä ylitetä sitä, mikä on tämän vuoksi tarpeen. (20) Clean Sky -yhteisyritys perustettiin ajanjaksoksi, joka päättyy 31 päivänä joulukuuta 2017. Clean Sky 2 -yhteisyrityksen on tarjottava jatkuvaa tukea Clean Sky ‑tutkimusohjelmalle laajentamalla toimenpiteiden soveltamisalaa muutettujen sääntöjen perusteella. Siirtyminen Clean Sky -yhteisyrityksestä Clean Sky 2 ‑yhteisyritykseen olisi toteutettava samanaikaisesti kun seitsemännestä puiteohjelmasta siirrytään Horisontti 2020 -puiteohjelmaan, jotta tutkimuksen alalla käytettävissä olevien varojen optimaalinen käyttö varmistetaan. Oikeusvarmuuden ja selvyyden vuoksi neuvoston asetus (EY) N:o 71/2008 olisi kumottava, ja olisi vahvistettava siirtymäsäännökset, ON HYVÄKSYNYT TÄMÄN ASETUKSEN: 1 artikla Perustaminen 1. Perustetaan ilmailu-alan yhteisen teknologia-aloitteen toteuttamiseksi perustamissopimuksen 187 artiklassa tarkoitettu yhteisyritys, jäljempänä ’Clean Sky 2 -yhteisyritys’, ajanjaksoksi, joka alkaa 1 päivä tammikuuta 2014 ja päättyy 31 päivä joulukuuta 2024. 2. Clean Sky 2 -yhteisyritys korvaa neuvoston asetuksella (EY) N:o 71/2008 perustetun Clean Sky -yhteisyrityksen, jonka seuraaja se on. 3. Clean Sky 2 -yhteisyritys on elin, jolle on annettu tehtäväksi Euroopan parlamentin ja neuvoston asetuksen (EU, Euratom) N:o 966/2012 209 artiklassa[15] tarkoitettu julkisen ja yksityisen sektorin kumppanuuden täytäntöönpano. 4. Clean Sky 2 -yhteisyritys on oikeushenkilö. Yhteisyrityksellä on jokaisessa jäsenvaltiossa laajin näiden valtioiden kansallisen lainsäädännön mukaan oikeushenkilöillä oleva oikeuskelpoisuus. Se voi hankkia tai luovuttaa irtainta ja kiinteää omaisuutta sekä esiintyä oikeudenkäynnin osapuolena. 5. Clean Sky 2 -yhteisyrityksen kotipaikka on Bryssel, Belgia. 6. Clean Sky 2 -yhteisyrityksen yhtiöjärjestys esitetään tämän asetuksen liitteessä I. 2 artikla Tavoitteet Clean Sky 2 -yhteisyrityksellä on seuraavat tavoitteet: 1. Edistää asetuksen (EY) N:o 71/2008 nojalla käynnistettyjen tutkimustoimien loppuunsaattamista sekä Horisontti 2020 -puiteohjelman perustamisesta… 2013 annetun Euroopan parlamentin ja neuvoston asetuksen (EU) N:o …/2013 täytäntöönpanoa ja erityisesti vastaamista älykästä, ympäristöystävällistä ja integroitua liikennettä koskevaan haasteeseen [Horisontti 2020 -erityisohjelman perustamisesta … 2013 annetun neuvoston] päätökseen (EU) N:o …/2013/EU sisältyvässä ”Yhteiskunnalliset haasteet” -pilarissa. 2. Edistää yhteisen Clean Sky 2 -teknologia-aloitteen tavoitteita, joilla pyritään erityisesti integroimaan, demonstroimaan ja validoimaan teknologioita, joilla pystytään: a) parantamaan ilma-alusten polttoainetehokkuutta ja vähentämään näin hiilidioksidipäästöjä 20−30 prosenttia verrattuna uusimman tekniikan mukaisiin ilma-aluksiin, jotka otetaan käyttöön vuodesta 2014 alkaen; b) vähentämään ilma-alusten typen oksidien päästöjä ja melupäästöjä 20−30 prosenttia verrattuna uusimman tekniikan mukaisiin ilma-aluksiin, jotka otetaan käyttöön vuodesta 2014 alkaen. 3 artikla Unionin rahoitusosuus 1. Unionin rahoitusosuus, mukaan lukien EFTA-määrärahat, Clean Sky 2 ‑yhteisyrityksen hallinto- ja toimintakustannuksiin on enintään 1,8 miljardia euroa. Rahoitusosuus maksetaan unionin yleisen talousarvion määrärahoista, jotka on osoitettu Horisontti 2020 ‑puiteohjelman täytäntöönpanoa koskevaan Horisontti 2020 -erityisohjelmaan asetuksen (EU, Euratom) N:o 966/2012 58 artiklan 1 kohdan c alakohdan iv alakohdan sekä 60 ja 61 artiklan mukaisesti, kun kyseessä ovat asetuksen 209 artiklassa tarkoitetut elimet. 2. Unionin rahoitusosuuteen liittyvistä järjestelyistä tehdään valtuutussopimus ja vuotuiset varainsiirtosopimukset unionin puolesta toimivan komission ja Clean Sky 2 -yhteisyrityksen välillä. 3. Edellä 2 kohdassa tarkoitettu valtuutussopimus kattaa asetuksen (EU, Euratom) N:o 966/2012 58 artiklan 3 kohtaan, 60 ja 61 artiklaan sekä komission delegoidun asetuksen (EU) N:o 1268/2012 40 artiklaan sisältyvät näkökohdat, ja lisäksi siihen sisältyy seuraavaa: a) Clean Sky 2 -yhteisyrityksen osuutta koskevat vaatimukset, jotka liittyvät päätöksen N:o …/EU [Horisontti 2020 -puiteohjelman täytäntöönpanoa koskeva erityisohjelma] liitteessä II tarkoitettuihin asianmukaisiin suorituskykyindikaattoreihin; b) Clean Sky 2 -yhteisyrityksen osuutta koskevat vaatimukset, jotka liittyvät päätöksen N:o …/EU [Horisontti 2020 -puiteohjelman täytäntöönpanoa koskeva erityisohjelma] liitteessä III tarkoitettuun seurantaan; c) Clean Sky 2 -yhteisyrityksen toimintaan liittyvät erityiset suorituskykyindikaattorit; d) tietojen toimittamista koskevat järjestelyt sen varmistamiseksi, että komissio voi täyttää tulosten levittämistä ja raportointia koskevat velvoitteensa; e) henkilöstöresurssien käyttäminen ja niihin tehtävät muutokset, erityisesti rekrytointi tehtäväryhmittäin, palkkaluokittain ja ura-alueittain, uudelleenluokittelu ja kaikki henkilöstömäärään liittyvät muutokset. 4 artikla Muiden osakkaiden kuin unionin rahoitusosuudet 1. Clean Sky 2 -yhteisyrityksen muiden osakkaiden kuin unionin on suoritettava tai huolehdittava, että niiden liitännäisosallistujat suorittavat rahoitusosuuden, joka on yhteensä 2,25 miljardia euroa 1 artiklassa määritellyllä ajanjaksolla. 2. Edellä 1 kohdassa tarkoitettu maksuosuus koostuu: a) rahoitusosuuksista Clean Sky 2 -yhteisyritykselle, siten kuin asiasta säädetään liitteessä I olevan yhtiöjärjestyksen 15 lausekkeen 2 kohdassa ja 15 lausekkeen 3 kohdan b alakohdassa. b) muiden osakkaiden kuin unionin tai niiden liitännäisosallistujien vähintään 990 miljoonan euron luontaissuorituksista 1 artiklassa tarkoitetulla ajanjaksolla; tähän sisältyvät niille Clean Sky 2 -yhteisyrityksen työohjelman ulkopuolisten täydentävien toimien, joilla tuetaan yhteisen Clean Sky ‑teknologia-aloitteen tavoitteita, toteuttamisesta aiheutuneet kustannukset. Muista unionin rahoitusohjelmista voidaan myöntää tukea näihin menoihin sovellettavien sääntöjen ja menettelyjen mukaisesti. Tällöin unionin rahoitus ei saa korvata muilta osakkailta kuin unionilta tai niiden liitännäisosallistujilta saatavia luontoissuorituksia Clean Sky 2 ‑yhteisyritys ei myönnä rahoitusta b alakohdassa tarkoitettuihin kustannuksiin. Vastaavat toimenpiteet on esitettävä täydentäviä toimia koskevassa suunnitelmassa, jossa ilmoitetaan luontaissuorituksien arvioitu arvo. 3. Clean Sky 2 -yhteisyrityksen muiden osakkaiden kuin unionin on ilmoitettava Clean Sky 2 -yhteisyrityksen hallintoneuvostolle joka vuosi 31 päivään tammikuuta mennessä kunakin aiempana varainhoitovuonna osoitettujen 2 kohdassa tarkoitettujen osuuksien arvo. 4. Kustannukset määritetään 2 kohdan b alakohdassa ja liitteessä I olevan yhtiöjärjestyksen 15 lausekkeen 3 kohdan b alakohdassa tarkoitettujen suoritusten arvioimiseksi kunkin yhteisön tavanomaisen kustannuslaskentakäytännön perusteella noudattaen sen sijoittautumisvaltiossa sovellettavia kirjanpitosääntöjä ja sovellettavia kansainvälisiä tilinpäätösstandardeja. Asianomaisen yhteisön nimittämä riippumaton ulkopuolinen tilintarkastaja varmentaa kustannukset. Clean Sky 2 -yhteisyritys tarkistaa suoritusten arvioinnin. Jos esiintyy epäselvyyttä, Clean Sky 2 -yhteisyritys voi tehdä tilintarkastuksen. 5. Komissio voi lakkauttaa unionin rahoitusosuuden, vähentää sitä vaiheittain tai keskeyttää sen maksamisen Clean Sky 2 ‑yhteisyritykselle taikka käynnistää liitteessä I olevan yhtiöjärjestyksen 24 lausekkeen 2 kohdassa tarkoitetun purkamismenettelyn, jos mainitut osakkaat tai niiden liitännäisosallistujat eivät suorita 2 kohdassa tarkoitettuja rahoitusosuuksiaan, tai jos ne suorittavat ne vain osittain tai myöhässä. 5 artikla Varainhoitoa koskevat säännöt Clean Sky 2 -yhteisyrityksen on vahvistettava erityiset varainhoitoa koskevat säännöt asetuksen N:o 966/2012 (EY, Euratom) 209 artiklan ja asetuksen (EU) N:o … [delegoitu asetus julkisen ja yksityisen sektorin kumppanuuksien varainhoitoa koskevasta malliasetuksesta] mukaisesti. 6 artikla Henkilöstö 1. Clean Sky 2 -yhteisyrityksen palveluksessa oleviin henkilöihin sovelletaan Euroopan unionin virkamiehiin sovellettavia henkilöstösääntöjä ja Euroopan unionin muuhun henkilöstöön sovellettavia palvelussuhteen ehtoja, jotka on vahvistettu neuvoston asetuksella (ETY, Euratom, EHTY) N:o 259/68[16] sekä näiden säännösten täytäntöönpanosäännöksiä, jotka on annettu Euroopan unionin toimielinten yhteisellä päätöksellä. 2. Hallintoneuvosto käyttää Clean Sky 2 -yhteisyrityksen henkilöstön osalta henkilöstösäännöissä nimittävälle viranomaiselle ja muuhun henkilöstöön sovellettavissa palvelussuhteen ehdoissa työsopimuksia tekemään oikeutetulle viranomaiselle annettuja valtuuksia, jäljempänä ’nimittävän viranomaisen toimivalta’. Hallintoneuvosto tekee henkilöstösääntöjen 110 artiklan mukaisesti henkilöstösääntöjen 2 artiklan 1 kohtaan ja muuhun henkilöstöön sovellettavien palvelussuhteen ehtojen 6 artiklaan perustuvan päätöksen, jolla siirretään nimittävän viranomaisen toimivalta toimitusjohtajalle ja määritellään olosuhteet, joissa toimivallan siirto voidaan keskeyttää. Toimitusjohtajalla on valtuudet siirtää tämä toimivalta edelleen. Jos poikkeukselliset olosuhteet sitä edellyttävät, hallintoneuvosto voi tekemällään päätöksellä tilapäisesti keskeyttää toimitusjohtajalle siirretyn nimittävän viranomaisen toimivallan ja hänen edelleen siirtämänsä nimittävän viranomaisen toimivallan ja käyttää kyseistä toimivaltaa itse tai siirtää sen jollekin jäsenistään tai jollekulle yhteisyrityksen henkilöstöön kuuluvalle, joka on muu kuin toimitusjohtaja. 3. Hallintoneuvosto vahvistaa henkilöstösääntöjen ja muuhun henkilöstöön sovellettavien palvelussuhteen ehtojen täytäntöönpanoa koskevat säännökset henkilöstösääntöjen 110 artiklan mukaisesti. 4. Henkilöstöresurssit määritetään Clean Sky 2 -yhteisyrityksen henkilöstötaulukon perusteella. Siinä ilmoitetaan väliaikaisten toimien määrä tehtäväryhmittäin ja palkkaluokittain, sekä sopimussuhteisen henkilöstön määrä kokoaikaiseksi muutettuna, sen vuotuisen talousarvion mukaisesti. 5. Clean Sky 2 -yhteisyrityksen henkilöstö koostuu väliaikaisista toimihenkilöistä ja sopimussuhteisista toimihenkilöistä. 6. Clean Sky 2 -yhteisyritys vastaa henkilöstöstään aiheutuvista kaikista kuluista. 7 artikla Kansalliset asiantuntijat ja harjoittelijat 1. Clean Sky 2 -yhteisyritys voi käyttää kansallisia asiantuntijoita ja harjoittelijoita, jotka eivät ole yhteisyrityksen palveluksessa. Kansallisten asiantuntijoiden määrä kokoaikaiseksi muutettuna lisätään tämän asetuksen 6 artiklan 4 kohdassa tarkoitettua henkilöstöä koskeviin tietoihin vuotuisen talousarvion mukaisesti. 2. Hallintoneuvosto tekee päätöksen, jossa vahvistetaan säännöt kansallisten asiantuntijoiden lähettämisestä Clean Sky 2 -yhteisyritykseen ja harjoittelijoiden käyttämisestä. 8 artikla Erioikeudet ja vapaudet Clean Sky 2 -yhteisyritykseen ja sen henkilöstöön sovelletaan unionin erioikeuksia ja vapauksia koskevaa pöytäkirjaa. 9 artikla Clean Sky 2 -yhteisyrityksen korvausvastuu 1. Clean Sky 2 -yhteisyrityksen sopimusperusteinen korvausvastuu määritellään sopimusmääräyksissä ja asiaa koskevaan sopimukseen tai päätökseen sovellettavassa lainsäädännössä. 2. Muuta kuin sopimukseen perustuvaa vastuuta koskevissa asioissa Clean Sky 2 ‑yhteisyrityksen on korvattava kaikki vahingot, jotka sen henkilöstö on aiheuttanut tehtäviään suorittaessaan, jäsenvaltioiden lainsäädännön yhteisten yleisten periaatteiden mukaisesti. 3. Kaikkien 1 ja 2 kohdassa tarkoitettuun vastuuseen liittyvien Clean Sky 2 ‑yhteisyrityksen maksujen ja niihin liittyvien kulujen ja kustannusten katsotaan olevan Clean Sky 2 -yhteisyrityksen menoja, jotka katetaan Clean Sky 2 ‑yhteisyrityksen varoista. 4. Clean Sky 2 -yhteisyritys vastaa yksin velvoitteistaan. 10 artikla Euroopan unionin tuomioistuimen toimivalta ja sovellettava lainsäädäntö 1. Unionin tuomioistuimella on toimivalta ratkaista asia perustamissopimuksessa määrätyin edellytyksin ja seuraavissa tapauksissa: a) kaikissa osakkaiden välisissä riita-asioissa, jotka koskevat tämän asetuksen sisältöä; b) Clean Sky 2 -yhteisyrityksen tekemässä sopimuksissa, päätöksissä tai hankintasopimuksissa olevan välityslausekkeen nojalla; c) riita-asioissa, jotka koskevat Clean Sky 2 -yhteisyrityksen henkilöstön tehtäviään suorittaessaan aiheuttamien vahinkojen korvaamista; d) kaikissa Clean Sky 2 -yhteisyrityksen ja sen henkilöstön välisissä riita-asioissa Euroopan unionin virkamiehiin sovellettavien henkilöstösääntöjen ja unionin muuhun henkilöstöön sovellettavien palvelussuhteen ehtojen mukaisin edellytyksin. 2. Kaikkien niiden kysymysten osalta, joista ei säädetä tässä asetuksessa tai unionin muissa säädöksissä, sovelletaan sen valtion lainsäädäntöä, jossa Clean Sky 2 ‑yhteisyrityksen kotipaikka sijaitsee. 11 artikla Arviointi 1. Komissio tekee 31 päivään joulukuuta 2017 mennessä väliarvioinnin Clean Sky 2 ‑yhteisyrityksestä. Komissio toimittaa arvioinnin päätelmät ja huomautuksensa Euroopan parlamentille ja neuvostolle 30 päivään kesäkuuta 2018 mennessä. 2. Komissio voi toimia 1 kohdassa tarkoitetun väliarvioinnin päätelmien perusteella 4 artiklan 5 kohdan mukaisesti tai toteuttaa muita asianmukaisia toimenpiteitä. 3. Komissio tekee loppuarvioinnin Clean Sky 2 -yhteisyrityksestä viimeistään kuuden kuukauden kuluttua yhteisyrityksen purkamisesta, mutta kuitenkin viimeistään kahden vuoden kuluttua liitteessä I olevan yhtiöjärjestyksen 24 lausekkeessa tarkoitetun purkamismenettelyn aloittamisesta. Loppuarvioinnin tulokset toimitetaan Euroopan parlamentille ja neuvostolle. 12 artikla Vastuuvapaus 1. Euroopan parlamentti antaa neuvoston suosituksesta komissiolle Clean Sky 2 ‑yhteisyrityksen talousarvion toteuttamista koskevan vastuuvapauden unionin rahoitusosuuden osalta perustamissopimuksen 319 artiklassa määrätyn menettelyn mukaisesti. 2. Clean Sky 2 -yhteisyrityksen on toimittava täydessä yhteistyössä vastuuvapausmenettelyyn osallistuvien toimielinten kanssa ja toimitettava tarvittaessa tarpeelliset lisätiedot. Tässä yhteydessä sitä voidaan pyytää lähettämään edustaja asiaankuuluvien elinten kokouksiin sekä avustamaan komission toimivaltaista tulojen ja menojen hyväksyjää. 13 artikla Jälkitarkastukset 1. Clean Sky 2 –yhteisyritys suorittaa epäsuoriin toimiin liittyvien menojen jälkitarkastukset asetuksen (EU) N:o …/2013 [Horisontti 2020 -puiteohjelma] 23 artiklan mukaisesti osana Horisontti 2020 -puiteohjelmien epäsuoria toimia. 2. Komissio voi tehdä johdonmukaisuuden varmistamiseksi 1 kohdassa tarkoitettuja jälkitarkastuksia. 14 artikla Osakkaiden taloudellisten etujen suojaaminen 1. Clean Sky 2 -yhteisyritys myöntää komission henkilöstölle ja muille sen valtuuttamille henkilöille sekä tilintarkastustuomioistuimelle pääsyn sen tiloihin ja kaikkiin tietoihin, myös sähköisessä muodossa, joita tarvitaan tarkastuksien toteuttamiseksi, sanotun kuitenkaan rajoittamatta liitteessä I olevan yhtiöjärjestyksen 20 lausekkeen 4 kohtaa. 2. Euroopan petostentorjuntavirasto (OLAF) voi suorittaa tutkimuksia, myös paikan päällä tehtäviä tarkastuksia ja todentamisia, Euroopan petostentorjuntaviraston (OLAF) tutkimuksista 25 päivänä toukokuuta 1999 annetussa Euroopan parlamentin ja neuvoston asetuksessa (EY) N:o 1073/1999[17] ja komission paikan päällä suorittamista tarkastuksista ja todentamisista Euroopan yhteisöjen taloudellisiin etuihin kohdistuvien petosten ja muiden väärinkäytösten estämiseksi 11 päivänä marraskuuta 1996 annetussa neuvoston asetuksessa (Euratom, EY) N:o 2185/96[18] vahvistettujen säännösten ja menettelyjen mukaisesti, sen selvittämiseksi, onko tämän asetuksen perusteella rahoitusta saaneeseen sopimukseen, päätökseen tai hankintasopimukseen liittynyt unionin taloudellisia etuja vahingoittavia petoksia, lahjontaa tai muuta laitonta toimintaa. 3. Tämän asetuksen täytäntöönpanosta johtuviin hankintasopimuksiin, sopimuksiin ja päätöksiin on sisällytettävä säännöksiä, joiden nojalla komissiolle, Clean Sky 2 ‑yhteisyritykselle, tilintarkastustuomioistuimelle ja petostentorjuntavirastolle annetaan nimenomaiset valtuudet tehdä tällaisia tarkastuksia ja tutkimuksia toimivaltansa mukaisesti, sanotun kuitenkaan rajoittamatta 1 ja 2 kohtaa. 4. Clean Sky 2 -yhteisyrityksen on varmistettava, että sen osakkaiden taloudelliset edut suojataan asianmukaisesti suorittamalla tai teettämällä tarvittavat sisäiset ja ulkopuoliset tarkastukset. 5. Clean Sky 2 yhteisyritys liittyy Euroopan parlamentin, neuvoston ja komission 25 päivänä toukokuuta 1999 tekemään toimielinten väliseen sopimukseen Euroopan petostentorjuntaviraston (OLAF) sisäisistä tutkimuksista[19]. Clean Sky 2 -yhteisyritys toteuttaa tarvittavat toimenpiteet OLAFin suorittamien sisäisten tutkimusten helpottamiseksi. 15 artikla Luottamuksellisuus Clean Sky 2 -yhteisyrityksen on suojattava sellaiset arkaluonteiset tiedot, joiden paljastaminen voisi haitata sen osakkaiden tai Clean Sky 2 -yhteisyrityksen toimintaan osallistujien etuja, sanotun kuitenkaan rajoittamatta 16 artiklan soveltamista. 16 artikla Avoimuus 1. Clean Sky 2 -yhteisyrityksen hallussa pitämiin asiakirjoihin sovelletaan Euroopan parlamentin, neuvoston ja komission asiakirjojen saamisesta yleisön tutustuttavaksi annettua Euroopan parlamentin ja neuvoston asetusta (EY) N:o 1049/2001[20]. 2. Hallintoneuvosto voi päättää asetuksen (EY) N:o 1049/2001 täytäntöönpanoa koskevista käytännön järjestelyistä. 3. Clean Sky 2 -yhteisyrityksen asetuksen (EY) N:o 1049/2001 8 artiklan nojalla tekemistä päätöksistä voidaan tehdä kantelu Euroopan oikeusasiamiehelle EY:n perustamissopimuksen 228 artiklassa määrättyjen edellytysten mukaisesti, sanotun kuitenkaan rajoittamatta 10 artiklaa. 4. Clean Sky 2 -yhteisyritys hyväksyy käytännön järjestelyt, jotka koskevat tiedon saatavuutta, yleisön osallistumista päätöksentekoon sekä oikeuden saatavuutta ympäristöasioissa koskevan Århusin yleissopimuksen määräysten soveltamisesta yhteisön toimielimiin ja elimiin 6 päivänä syyskuuta 2006 annetun Euroopan parlamentin ja neuvoston asetuksen (EY) N:o 1367/2006 täytäntöönpanoa[21]. 17 artikla Osallistumista ja tulosten levittämistä koskevat säännöt Clean Sky 2 -yhteisyrityksen rahoittamiin toimiin sovelletaan asetusta (EU) N:o … [Horisontti 2020 -ohjelman osallistumista ja tulosten levittämistä koskevat säännöt]. Clean Sky 2 -yhteisyritystä pidetään tämän asetuksen nojalla rahoituselimenä, ja se myöntää rahoitustukea liitteessä I olevan yhtiöjärjestyksen 2 lausekkeessa tarkoitettuihin epäsuoriin toimiin. 18 artikla Isäntävaltion tarjoama tuki Clean Sky 2 -yhteisyrityksen ja sen valtion välillä, jossa sen kotipaikka sijaitsee, voidaan tehdä hallinnollinen sopimus erioikeuksista ja vapauksista sekä muusta tämän valtion Clean Sky 2 -yhteisyritykselle antamasta tuesta. 19 artikla Kumoaminen ja siirtymäsäännökset 1. Kumotaan asetus (EY) N:o 71/2008 1 päivästä tammikuuta 2014. 2. Asetuksen (EY) N:o 71/2008 nojalla käynnistettyjä toimia ja näihin toimiin liittyviä rahoitusvelvoitteita hallinnoidaan edelleen kyseisen asetuksen nojalla, kunnes ne on saatu päätökseen, sanotun kuitenkaan rajoittamatta 1 kohdan soveltamista. Toimenpiteitä, jotka perustuvat asetuksen (EY) N:o 71/2008 mukaisesti hyväksytyissä vuotuisissa toteutussuunnitelmissa vahvistettuihin ehdotuspyyntöihin, pidetään myös kyseisen asetuksen nojalla käynnistettyinä toimina. Edellä 11 artiklan 1 kohdassa tarkoitettuun väliarviointiin sisältyy asetuksen (EY) N:o 71/2008 mukaisten Clean Sky -yhteisyrityksen toimien loppuarviointi. 3. Tämä asetus ei vaikuta asetuksen (EY) N:o 71/2008 nojalla palvelukseen otetun henkilöstön oikeuksiin ja velvoitteisiin. Ensimmäisessä alakohdassa tarkoitetun henkilöstön työsopimukset voidaan uusia henkilöstösääntöjen perusteella tämän asetuksen mukaisesti. Asetuksen (EY) N:o 71/2008 nojalla nimitetty toimitusjohtaja nimitetään jäljellä olevaksi toimikaudeksi toimitusjohtajan tehtävään 1 päivästä tammikuuta 2014 lähtien siten, kuin asiasta säädetään tässä asetuksessa. Muut sopimusehdot pysyvät ennallaan. 4. Ellei asetuksessa (EY) N:o 71/2008 tarkoitettujen osakkaiden välillä muuta sovita, kaikki oikeudet ja velvoitteet, mukaan lukien kyseisessä asetuksessa tarkoitettu osakkaiden omaisuus, velat tai korvausvastuut, siirretään tässä asetuksessa tarkoitetuille osakkaille. 5. Asetuksen (EY) N:o 71/2008 mukaiset käyttämättömät määrärahat siirretään Clean Sky 2 -yhteisyritykselle. 20 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja LIITE 1 – CLEAN SKY 2 ‑YHTEISYRITYKSEN YHTIÖJÄRJESTYS 1 – Määritelmät a) ’Assosiaatiojäsenellä’ tarkoitetaan asetuksen (EY) N:o 71/2008 nojalla valittua oikeussubjektia, joka on hyväksynyt tämän yhtiöjärjestyksen vahvistamalla sen kirjallisesti ja jonka osakkuus päättyy heti, kun asetuksen (EY) N:o 71/2008 nojalla käynnistetyt toiminnot, joihin se osallistuu, päättyvät ja viimeistään 31 päivänä joulukuuta 2017. b) ’Ydinkumppanilla’ tarkoitetaan 4 lausekkeen 2 kohdassa vahvistetun pyynnön perusteella valittua oikeussubjektia, joka osallistuu ITD-, IADP- tai poikittaistoimiin ja joka on hyväksynyt tämän yhtiöjärjestyksen vahvistamalla sen kirjallisesti. c) ’IADP-toimella’ tarkoitetaan yhtä 11 lausekkeessa määritettyä innovatiivisten ilma-alusten demonstraatioalustaa (Innovative Aircraft Demonstration Platform). d) ’ITD-toimella’ tarkoitetaan 11 lausekkeessa määritettyä integroitujen teknologioiden demonstraatiota (Integrated Technology Demonstrator). e) ’Vetäjällä’ tarkoitetaan jonkin ITD-, IADP- tai poikittaistoimen vetäjää. f) ’Osallistuvalla intressiyhteisöllä’ tarkoitetaan asetuksen … [Horisontti 2020 ‑puiteohjelman osallistumissäännöt] 2 artiklan 1 kohdassa määriteltyä liitännäisosallistujaa, joka suorittaa kyseisen ITD-toimien vetäjän, assosiaatiojäsenen tai ydinkumppanin toimintoja kyseisissä avustussopimuksissa tai ‑päätöksissä asetettujen ehtojen ja edellytysten mukaisesti. g) ’Poikittaistoimilla’ tarkoitetaan toimia, joilla on merkitystä useille ITD- ja/tai IADP-toimille ja jotka edellyttävät usean ITD- ja/tai IADP-toimen koordinointia ja hallintaa, jotta varmistetaan Clean Sky ‑ohjelman yleisten tavoitteiden optimaalinen saavuttaminen. h) ’TE:llä’ (Technology Evaluator) tarkoitetaan teknologian arviointielintä. 2 – Tehtävät Clean Sky 2 ‑yhteisyritys huolehtii seuraavista tehtävistä: a) tukee taloudellisesti epäsuoria tutkimus- ja innovointitoimia pääasiassa avustusten muodossa; b) tuo yhteen ITD-toimia ja IADP-toimia, joita tuetaan poikittaistoimilla, pääpainon ollessa innovatiivisissa teknologioissa ja täyden mittakaavan demonstraatioiden kehittämisessä; c) kohdentaa ITD-, IADP- ja poikittaistoimien yhteydessä toimintaa keskeisiin suoritteisiin, jotka voivat auttaa saavuttamaan unionin ympäristö- ja kilpailukykytavoitteita; d) tehostaa teknologian varmentamisprosessia tulevan markkinoille saattamisen esteiden tunnistamiseksi ja poistamiseksi; e) yhdistää käyttäjien vaatimuksia siten, että investointeja ohjataan toimivia ja markkinakelpoisia ratkaisuja tuottavaan tutkimus- ja kehitystoimintaan; f) varmistaa hankintasopimukset tarvittaessa tarjouspyyntöjen avulla; g) hankkii tarvittavan julkisen ja yksityisen sektorin rahoituksen; h) pitää yhteyttä kansalliseen ja kansainväliseen toimintaan, erityisesti SESAR-yhteisyritykseen[22], Clean Sky 2 ‑yhteisyrityksen teknisellä toimialueella; i) edistää pk-yritysten osallisuutta toiminnassaan seitsemännen puiteohjelman ja Horisontti 2020 ‑puiteohjelman tavoitteiden mukaisesti; j) kehittää tiivistä yhteistyötä ja huolehtii koordinoinnista asiaan liittyvien eurooppalaisten (erityisesti puiteohjelman puitteissa), kansallisten ja rajat ylittävien toimien kanssa; k) tiedottaa, viestii sekä hyödyntää ja levittää toiminnan tuloksia soveltamalla asetuksen (EU) N:o …/2013 [Horisontti 2020 ‑puiteohjelma] 22 artiklan säännöksiä soveltuvin osin; l) hoitaa muita tehtäviä, jotka ovat tarpeen tämän asetuksen 2 artiklassa asetettujen tavoitteiden saavuttamiseksi. 3 – Osakkaat 1. Clean Sky 2 ‑yhteisyrityksen osakkaita ovat seuraavat: a) unioni, jota edustaa komissio; b) tämän asetuksen liitteessä II luetellut vetäjät ja assosiaatiojäsenet sekä 4 lausekkeen 2 kohdan mukaisesti valittavat ydinkumppanit sen jälkeen, kun ne ovat hyväksyneet tämän yhtiöjärjestyksen kirjallisella vahvistuksella. 2. Muita osakkaita kuin unionia kutsutaan Clean Sky 2 ‑yhteisyrityksen yksityisiksi osakkaiksi. 4 – Osakkuuden muutokset 1. Mikä tahansa oikeussubjekti, joka on sijoittautunut johonkin jäsenvaltioon tai Horisontti 2020 ‑puiteohjelmaan assosioituneeseen maahan, voi hakea 2 kohdan mukaisesti Clean Sky 2 ‑yhteisyrityksen ydinkumppanin asemaa edellyttäen, että se osallistuu 15 lausekkeessa tarkoitettuun rahoitukseen tämän asetuksen 2 artiklassa asetettujen Clean Sky 2 ‑yhteisyrityksen tavoitteiden saavuttamiseksi ja hyväksyy yhteisyrityksen yhtiöjärjestyksen. 2. Clean Sky 2 ‑yhteisyrityksen ydinkumppanit ja niiden asianmukaiset intressiyhtiöt valitaan avoimen, syrjimättömän ja kilpailuun perustuvan pyynnön sekä riippumattoman arvioinnin perusteella. Pyynnöt perustuvat ohjelman täytäntöönpanon kannalta keskeisten valmiuksien tarpeeseen. Niitä koskevat ilmoitukset julkaistaan Clean Sky ‑verkkosivustolla ja annetaan tiedoksi valtioiden edustajien ryhmän ja muiden kanavien kautta, jotta varmistetaan mahdollisimman laaja osallistuminen. 3. Mikä tahansa osakas voi luopua osakkuudestaan Clean Sky 2 ‑yhteisyrityksessä. Osakkuuden päättyminen tulee peruuttamattomasti voimaan kuusi kuukautta sen jälkeen, kun siitä on ilmoitettu muille osakkaille. Siitä lähtien entinen osakas vapautetaan kaikista muista velvoitteista kuin niistä, jotka on hyväksytty tai jotka ovat aiheutuneet Clean Sky 2 ‑yhteisyrityksestä ennen osakkuuden päättymistä. 4. Clean Sky 2 ‑yhteisyrityksen osakkuutta ei voi luovuttaa kolmannelle osapuolelle ilman hallintoneuvoston etukäteen antamaa suostumusta. 5. Clean Sky 2 ‑yhteisyritys julkaisee verkkosivustollaan välittömästi kaikkien tämän lausekkeen nojalla tapahtuvien osakkuuden muutosten jälkeen ajantasaisen luettelon Clean Sky 2 ‑yhteisyrityksen osakkaista sekä päivämäärän, jolloin kyseinen muutos tulee voimaan. 6. Assosiaatiojäsenten osakkuus päättyy automaattisesti heti, kun asetuksen (EY) N:o 71/2008 nojalla käynnistetyt toiminnot, joihin ne osallistuvat, päättyvät ja viimeistään 31 päivänä joulukuuta 2017. 5 – Clean Sky 2 ‑yhteisyrityksen organisaatio 1. Clean Sky 2 ‑yhteisyrityksen elimet ovat a) hallintoneuvosto; b) toimitusjohtaja; c) ohjauskomiteat; d) tiedekomitea; e) valtioiden edustajien ryhmä. 2. Tiedekomitea ja valtioiden edustajien ryhmä toimivat Clean Sky 2 ‑yhteisyrityksen neuvoa-antavina eliminä. 6 – Hallintoneuvoston kokoonpano Hallintoneuvosto koostuu seuraavista: a) yksi komission edustaja; b) yksi edustaja kutakin vetäjää kohden; c) yksi assosiaatiojäsenten tai ydinkumppaneiden edustaja kutakin ITD-toimea kohden; d) yksi ydinkumppaneiden edustaja kutakin IADP-toimea kohden. 7 – Hallintoneuvoston toiminta 1. Komission edustajalla on 50 prosenttia äänistä. Komission äänioikeus on jakamaton. Jokaisella muulla edustajalla on yhtäläinen määrä ääniä. Edustajien on parhaansa mukaan pyrittävä yhteisymmärrykseen. Jos yhteisymmärrykseen ei päästä, hallintoneuvosto tekee päätökset vähintään 75 prosentin enemmistöllä kaikista äänistä, mukaan lukien poissa olevien edustajien äänet. 2. Hallintoneuvosto valitsee puheenjohtajan kahden vuoden mittaiseksi toimikaudeksi. 3. Hallintoneuvosto kokoontuu sääntömääräisiin istuntoihin vähintään kahdesti vuodessa. Se voi komission, yksityisten osakkaiden edustajien enemmistön tai puheenjohtajan pyynnöstä kutsua koolle ylimääräisen kokouksen. Puheenjohtaja kutsuu hallintoneuvoston koolle, ja kokoukset pidetään yleensä Clean Sky 2 ‑yhteisyrityksen kotipaikassa. Toimitusjohtajalla on oikeus osallistua keskusteluihin, mutta hänellä ei ole äänioikeutta. Valtioiden edustajien ryhmän puheenjohtajalla on oikeus osallistua hallintoneuvoston kokouksiin tarkkailijana. Hallintoneuvosto voi kutsua muita henkilöitä osallistumaan kokouksiinsa tarkkailijoina, erityisesti unionin alueviranomaisten edustajia. Osakkaiden edustajat eivät ole henkilökohtaisesti korvausvastuussa toimista, joita he tekevät edustajan ominaisuudessa hallintoneuvostossa. Hallintoneuvosto vahvistaa oman työjärjestyksensä. Hallintoneuvosto hyväksyy tarvittaessa siirtymätoimenpiteitä. 8 – Hallintoneuvoston tehtävät 1. Hallintoneuvosto vastaa yleisesti Clean Sky 2 ‑yhteisyrityksen strategisesta suuntautumisesta ja toiminnasta ja valvoo sen toimintojen toteutusta. 2. Hallintoneuvoston tehtävät ovat erityisesti seuraavat: a) arvioida, hyväksyä tai hylätä osakkuushakemukset 4 lausekkeen mukaisesti; b) päättää Clean Sky 2 ‑yhteisyrityksen osakkuuden irtisanomisesta, jos osakas ei täytä velvoitteitaan; c) hyväksyä Clean Sky 2 ‑yhteisyrityksen varainhoitoa koskevat säännöt tämän asetuksen 5 artiklan mukaisesti; d) hyväksyä Clean Sky 2 ‑yhteisyrityksen vuotuinen talousarvion, mukaan lukien henkilöstötaulukko, jossa vahvistetaan väliaikaisten toimien määrä tehtäväryhmittäin ja palkkaluokittain sekä sopimussuhteisen henkilöstön ja kansallisten asiantuntijoiden määrä kokoaikaiseksi muutettuna; e) harjoittaa nimittävän viranomaisen toimivaltaa henkilöstön osalta tämän asetuksen 6 artiklan 2 kohdan mukaisesti; f) nimittää tai erottaa toimitusjohtaja, jatkaa hänen toimikauttaan, opastaa häntä ja valvoa hänen suoriutumistaan tehtävistään; g) hyväksyä 10 lausekkeen 5 kohdassa tarkoitettu ohjelmatoimiston organisaatiorakenne toimitusjohtajan suosituksen perusteella; h) hyväksyä työsuunnitelma ja vastaavat menoarviot toimitusjohtajan ehdotuksen mukaisesti kuultuaan tiedekomiteaa ja valtioiden edustajien ryhmää; i) hyväksyä tämän asetuksen 4 artiklan 2 kohdan b alakohdassa tarkoitetun täydentäviä toimia koskevan suunnitelman yksityisten osakkaiden ehdotuksen perusteella kuultuaan tarvittaessa väliaikaista neuvoa-antavaa ryhmää; j) hyväksyä vuotuinen tilinpäätös; k) hyväksyä vuotuinen toimintakertomus ja sitä vastaavat menot; l) järjestää tarpeen mukaan Clean Sky 2 ‑yhteisyrityksen sisäisen tarkastustoiminnon toteutus; m) hyväksyä pyynnöt ja tarvittaessa pyyntöjen jättämistä, arviointia, valintaa, sopimuksen tekemistä ja arviointia koskeviin menettelyihin liittyvät säännöt; n) hyväksyä luettelo rahoitettaviksi valituista ehdotuspyynnöistä ja tarjouksista; o) kehittää Clean Sky 2 ‑yhteisyrityksen viestintäpolitiikkaa toimitusjohtajan suosituksen perusteella; p) vahvistaa tarvittaessa täytäntöönpanosäännöt tämän asetuksen 6 artiklan 3 kohdan mukaisesti; q) vahvistaa tarvittaessa säännöt, jotka koskevat kansallisten asiantuntijoiden lähettämistä Clean Sky 2 ‑yhteisyritykseen ja harjoittelijoiden käyttöä, tämän asetuksen 7 artiklan mukaisesti; r) perustaa tarvittaessa Clean Sky 2 ‑yhteisyrityksen elinten lisäksi neuvoa-antavia ryhmiä; s) toimittaa komissiolle tarvittaessa minkä tahansa Clean Sky 2 ‑yhteisyrityksen osakkaan esittämät pyynnöt, jotka koskevat tämän asetuksen muuttamista; t) vastata kaikista tehtävistä, joita ei ole nimenomaisesti osoitettu jollekin Clean Sky 2 ‑yhteisyrityksen elimelle, ja se voi määrätä kyseiset tehtävät jollekin näistä elimistä. 9 – Toimitusjohtajan nimittäminen, erottaminen ja toimikauden jatkaminen 1. Hallintoneuvosto nimittää toimitusjohtajan komission avointa ja läpinäkyvää menettelyä noudattaen laatiman ehdokasluettelon perusteella. Komissio pyytää tarvittaessa Clean Sky 2 ‑yhteisyrityksen muut osakkaat mukaan valintamenettelyyn. Erityisesti Clean Sky 2 ‑yhteisyrityksen muiden osakkaiden edustus on varmistettava valintamenettelyn esivalintavaiheessa. Yksityiset osakkaat nimittävät tätä tarkoitusta varten yhteisestä päätöksestä edustajan ja tarkkailijan hallintoneuvoston puolesta. 2. Toimitusjohtaja on henkilöstön jäsen, ja hän toimii Clean Sky 2 ‑yhteisyrityksen palveluksessa väliaikaisena toimihenkilönä unionin muuta henkilöstöä koskevien palvelussuhteen ehtojen 2 artiklan a alakohdan mukaisesti. Hallintoneuvoston puheenjohtaja tekee Clean Sky 2 ‑yhteisyrityksen puolesta toimitusjohtajan kanssa työsopimuksen. 3. Toimitusjohtajan toimikausi on kolme vuotta. Toimikauden päätyttyä komissio laatii arvion tavasta, jolla toimitusjohtaja on hoitanut tehtäviään, ja Clean Sky 2 ‑yhteisyrityksen tulevista tehtävistä ja haasteista. Komissio ottaa yksityiset osakkaat asianmukaisella tavalla mukaan arvion laadintaan 4. Hallintoneuvosto voi komission ehdotuksesta, jossa otetaan huomioon 3 kohdassa tarkoitettu arvio, jatkaa toimitusjohtajan toimikautta kerran enintään viidellä vuodella. 5. Toimitusjohtaja, jonka toimikautta on jatkettu, ei voi osallistua jatketun toimikautensa lopussa toiseen kertaan saman toimen valintamenettelyyn. 6. Toimitusjohtaja voidaan erottaa tehtävästään vain hallintoneuvoston päätöksellä, jonka se tekee komission ehdotuksesta. Komissio ottaa yksityiset osakkaat asianmukaisella tavalla mukaan ehdotuksen tekemiseen. 10 – Toimitusjohtajan tehtävät 1. Toimitusjohtaja vastaa Clean Sky 2 ‑yhteisyrityksen päivittäisestä johtamisesta hallintoneuvoston päätösten mukaisesti. 2. Toimitusjohtaja on Clean Sky 2 ‑yhteisyrityksen laillinen edustaja. Hän vastaa toiminnastaan hallintoneuvostolle. 3. Toimitusjohtaja toteuttaa Clean Sky 2 ‑yhteisyrityksen talousarvion. 4. Toimitusjohtaja huolehtii erityisesti seuraavista tehtävistä itsenäisesti: a) valmistelee ja toimittaa hallintoneuvostolle hyväksyttäväksi vuotuisen talousarvioesityksen, mukaan lukien vastaavan henkilöstötaulukon, jossa vahvistetaan väliaikaisten toimien määrä tehtäväryhmittäin ja palkkaluokittain sekä sopimussuhteisen henkilöstön ja kansallisten asiantuntijoiden määrä kokoaikaiseksi muutettuna; b) valmistelee ja toimittaa hallintoneuvostolle hyväksyttäväksi työsuunnitelman ja vastaavat menoarviot; c) toimittaa hallintoneuvostolle hyväksyttäväksi vuotuisen tilinpäätöksen; d) valmistelee ja toimittaa hallintoneuvostolle hyväksyttäväksi vuotuisen toimintakertomuksen ja vastaavat menot; e) käsittelee ITD- tai IADP-toimien puitteissa syntyneiden riitojen sovittelua toisessa asteessa; f) käsittelee ITD- tai IADP-toimien puitteissa syntyneiden riitojen sovittelua ensimmäisessä asteessa; g) valvoo ehdotuspyyntöjä kyseisen ITD- tai IADP-ohjauskomitean ehdottaman sisällön ja aihealueen perusteella sekä ohjelman tavoitteiden mukaisesti; toimittaa hallintoneuvostolle hyväksyttäväksi luettelon rahoitusta saaviksi valituista toimista; h) tekee yksittäisiä sopimuksia ja päätöksiä; i) tekee hankintasopimuksia; j) toteuttaa Clean Sky 2 ‑yhteisyrityksen viestintäpolitiikkaa; k) organisoi, johtaa ja valvoo Clean Sky 2 ‑yhteisyrityksen toimintaa ja henkilöstöä hallintoneuvoston siirtämän määräysvallan puitteissa tämän asetuksen 6 artiklan 2 kohdan mukaisesti; l) ottaa käyttöön vaikuttavan ja tehokkaan sisäisen valvontajärjestelmän ja varmistaa sen toiminnan sekä ilmoittaa sen kaikista merkittävistä muutoksista hallintoneuvostolle; m) varmistaa riskinarvioinnin ja riskinhallinnan toteutuksen; n) toteuttaa muita toimenpiteitä, jotka ovat tarpeen Clean Sky 2 ‑yhteisyrityksen tavoitteiden saavuttamisessa tapahtuneen edistyksen arvioimiseksi; o) toteuttaa muita hallintoneuvoston toimitusjohtajalle antamia tai siirtämiä tehtäviä; p) varmistaa eri ITD-, IADP- ja poikittaistoimien välisen koordinoinnin ja toteuttaa asianmukaisia toimia yhteydenpidon hallinnoimiseksi, hankkeiden välisen turhan päällekkäisyyden välttämiseksi ja ITD-, IADP- ja poikittaistoimien välisten synergioiden tukemiseksi; q) ehdottaa hallintoneuvostolle ITD-, IADP- ja poikittaistoimien teknistä sisältöä ja budjettimäärärahoja koskevia mukautuksia; r) turvaa teknologian arviointielimen ja ITD- ja IADP-toimien välisen tehokkaan vuorovaikutuksen ja varmistaa, että teknologian arviointielimelle toimitetaan tarvittavat tiedot määräaikojen puitteissa; s) toimii teknologian arviointielimen johtavan elimen puheenjohtajana ja varmistaa, että kaikki tarvittavat toimenpiteet toteutetaan, jotta teknologian arviointielin voi suorittaa 12 lausekkeessa kuvattuja tehtäviään; t) varmistaa, että suunnitellut tavoitteet saavutetaan määräaikojen puitteissa, koordinoi ja seuraa ITD- ja IADP-toimia ja esittää tarvittaessa tavoitteita ja niiden aikataulua koskevia muutosehdotuksia; u) seuraa ITD- ja IADP-toimien tavoitteiden saavuttamisessa tapahtuvaa edistystä erityisesti teknologian arviointielimen arviointien perusteella; v) hyväksyy ITD- ja IADP-toimien välillä ja sisällä tehtävät määrärahasiirrot, jotka ovat alle 10 prosenttia vuotuisista budjettimäärärahoista. 5. Toimitusjohtaja perustaa vastuullaan toimivan ohjelmatoimiston, joka toteuttaa kaikkia tästä asetuksesta johtuvia tukitehtäviä. Ohjelmatoimisto koostuu Clean Sky 2 ‑yhteisyrityksen henkilöstöstä, ja se huolehtii erityisesti seuraavista tehtävistä: a) tukee asianmukaisen kirjanpitojärjestelmän perustamista ja hallinnointia Clean Sky 2 ‑yhteisyrityksen varainhoitoa koskevien sääntöjen mukaisesti; b) hallinnoi työsuunnitelmaan sisältyviä pyyntöjä sekä sopimuksia ja päätöksiä ja niiden koordinointia; c) tarjoaa Clean Sky 2 ‑yhteisyrityksen osakkaille ja muille elimille kaikki tiedot ja tuen, joita ne tarvitsevat tehtäviensä suorittamiseksi, ja noudattaa niiden erityispyyntöjä; d) toimii Clean Sky 2 ‑yhteisyrityksen elinten sihteeristönä ja avustaa mahdollisia hallintoneuvoston perustamia neuvoa-antavia ryhmiä. 11 – Ohjauskomiteat 1. Ohjauskomiteat perustetaan seuraaville integroitujen teknologioiden demonstraatioille ja innovatiivisten ilma-alusten demonstraatioalustoille: a) Suuria matkustajailma-aluksia koskeva IADP b) Syöttöliikenteen ilma-aluksia koskeva IADP c) Pyöriväsiipisiä ilma-aluksia koskeva IADP d) Ilma-aluksen runkoa koskeva ITD e) Moottoreita koskeva ITD f) Järjestelmiä koskeva ITD. Clean Sky ‑yhteisyrityksen seuraavien ITD-toimien ohjauskomiteat jatkavat toimintaansa asetuksessa (EY) N:o 71/2008 määritettyjen voimassa olevien sääntöjen (jotka koskevat niiden kokoonpanoa, kokouksia, tehtäviä ja työjärjestystä) mukaisesti siihen saakka, kunnes asetuksesta (EY) N:o 71/2008 johtuvat toimet päättyvät: g) Älykkäitä kiinteäsiipisiä ilma-aluksia koskeva ITD h) Ympäristömyötäisiä syöttöliikenteen ilma-aluksia koskeva ITD i) Ympäristömyötäisiä pyöriväsiipisiä ilma-aluksia koskeva ITD j) Ympäristömyötäisiä toimintajärjestelmiä koskeva ITD k) Ympäristömyötäisiä ja ympäristöä säästäviä moottoreita koskeva ITD l) Ekologista suunnittelua koskeva ITD. 2. Kokoonpano: Jokaiseen ohjauskomiteaan kuuluu a) puheenjohtaja – ITD- tai IADP-toimen vetäjän tai vetäjien ylempi edustaja; b) kunkin ITD- tai IADP-toimen ydinkumppanin edustaja; c) yksi tai useampi toimitusjohtajan nimittämä ohjelmatoimiston edustaja. 3. Kokoukset Kukin ohjauskomitea kokoontuu vähintään joka kolmas kuukausi. Ylimääräisiä kokouksia voidaan kutsua koolle puheenjohtajan tai toimitusjohtajan pyynnöstä. Komission edustaja voi osallistua kokoukseen tarkkailijana. Kokoukseen voidaan kutsua myös muita osakkaita, joilla on kyseisen ITD- tai IADP-toimen tuloksiin liittyviä etuja. 4. Tehtävät: Jokaisen ohjauskomitean vastuualueeseen kuuluu a) sen oman ITD- tai IADP-toimen teknisten toimintojen ohjaaminen ja valvonta sekä päätöstenteko Clean Sky 2 ‑yhteisyrityksen puolesta teknisissä asioissa, joilla on merkitystä kyseiselle ITD- tai IADP-toimelle, kyseisten avustussopimusten tai ‑päätösten mukaisesti; b) raportointi toimitusjohtajalle Clean Sky 2 ‑yhteisyrityksen määrittämien raportointi-indikaattoreiden perusteella; c) kaikkien tarvittavien tietojen toimittaminen teknologian arviointielimelle sovitussa muodossa niiden ehtojen ja edellytysten mukaisesti, jotka koskevat hallintoneuvoston teknologian arviointielimelle antamaa arviointia koskevaa toimeksiantoa; d) seikkaperäisten toimeenpanosuunnitelmien laatiminen ITD- tai IADP-toimelle työsuunnitelman mukaisesti; e) ehdotuspyyntöjen sisältöehdotusten esittäminen; f) sellaisten tarjouspyyntöjen sisältöä koskevien neuvojen antaminen, joita yhteisyritys käynnistää yhdessä ja yhteistyössä kyseisten osakkaiden kanssa; g) ydinkumppaneiden edustusta koskevan vuorottelujärjestyksen määrittely hallintoneuvostossa. Vain ydinkumppaneiden edustajat osallistuvat tätä asiaa koskevien päätösten tekemiseen. Vetäjien edustajilla ei ole äänioikeutta; h) ITD- tai IADP-toimien puitteissa syntyneiden riitojen käsittely; i) ITD- tai IADP-toimien puitteissa myönnettyjen budjettimäärärahojen muutosehdotusten esittäminen toimitusjohtajalle. 5. Työjärjestys Kukin ohjauskomitea vahvistaa työjärjestyksensä, joka perustuu yhteiseen malliin kaikissa ohjauskomiteoissa. 12 – Teknologian arviointielin 1. Poikittaistoimiin kuuluva riippumaton teknologian arviointielin toimii Clean Sky 2 ‑yhteisyrityksen toiminnan koko keston ajan. Teknologian arviointielimellä on seuraavat tehtävät: a) valvoo ja arvioi yksittäisten ITD- ja IADP-toimien teknologisten tulosten ympäristö- ja yhteiskunnallisia vaikutuksia koko Clean Sky ‑toiminnassa ja määrittää erityisesti ilmailualan aiheuttamia kokonaismelu- ja kasvihuonekaasupäästöjä sekä ilmansaasteita koskevia odotettuja parannuksia tulevissa skenaarioissa verrattuna perusskenaarioihin; b) antaa palautetta ITD- ja IADP-toimille, jotta niiden suorituskyky voidaan optimoida tavoitteisiin nähden; c) antaa toimitusjohtajan kautta hallintoneuvostolle palautetta ympäristö- ja yhteiskunnallisista vaikutuksista koko Clean Sky ‑toiminnassa, jotta hallintoneuvosto voi ryhtyä tarvittaviin toimiin optimoidakseen kaikkien Clean Sky ‑ohjelmien edut korkean tason tavoitteisiin nähden; d) antaa osakkaiden, toimitusjohtajan ja muiden yhteisyrityksen elinten kautta säännönmukaisesti tietoja ITD- ja IADP-toimien teknologisten tulosten vaikutuksista. 2. Toimitusjohtaja toimii teknologian arviointielimen johtavan elimen puheenjohtajana. Hallintoneuvosto vahvistaa sen kokoonpanon ja työjärjestyksen toimitusjohtajan esityksen perusteella. 13 – Tiedekomitea 1. Tiedekomitea koostuu enintään 12 jäsenestä. Se valitsee puheenjohtajan jäsentensä keskuudesta. 2. Jäsenet edustavat tasapainoisesti maailmanlaajuisesti tunnustettuja asiantuntijoita tiedeyhteisöstä, teollisuudesta ja sääntelyelimistä. Kokonaisuutena tiedekomitean jäsenten riittävän osaamisen ja asiantuntemuksen on katettava koko tekninen toimiala, jotta se voi antaa tieteeseen pohjautuvia suosituksia Clean Sky 2 ‑yhteisyritykselle. 3. Hallintoneuvosto vahvistaa tiedekomitean kokoonpanoa koskevat kriteerit ja valintamenettelyn ja nimittää sen jäsenet. Hallintoneuvoston on otettava huomioon valtioiden edustajien ryhmän esittämät mahdolliset jäsenehdokkaat. 4. Tiedekomitea huolehtii seuraavista tehtävistä: a) antaa neuvoja työsuunnitelmissa käsiteltävistä tieteellisistä painopistealueista; b) antaa neuvoja vuotuisessa toimintakertomuksessa kuvatuista tieteellisistä saavutuksista. 5. Tiedekomitea kokoontuu vähintään kerran vuodessa. Puheenjohtaja kutsuu tiedekomitean koolle. 6. Tiedekomitea voi puheenjohtajan suostumuksella kutsua muita henkilöitä kokouksiinsa. 7. Tiedekomitea vahvistaa työjärjestyksensä. 14 – Valtioiden edustajien ryhmä 1. Valtioiden edustajien ryhmässä on yksi edustaja kustakin jäsenvaltiosta ja kustakin Horisontti 2020 ‑puiteohjelmaan assosioituneesta maasta. Edustajien ryhmä valitsee puheenjohtajan keskuudestaan. 2. Valtioiden edustajien ryhmä kokoontuu vähintään kerran vuodessa. Puheenjohtaja kutsuu edustajien ryhmän koolle. Toimitusjohtaja ja hallintoneuvoston puheenjohtaja tai heidän edustajansa osallistuvat näihin kokouksiin. Valtioiden edustajien ryhmän puheenjohtaja voi kutsua muita henkilöitä osallistumaan kokouksiin tarkkailijoina, erityisesti unionin alueviranomaisten ja pk-yritysjärjestöjen edustajia. 3. Valtioiden edustajien ryhmä tarkastelee erityisesti seuraavia aiheita koskevia tietoja ja antaa niistä lausuntoja: a) Clean Sky 2 ‑yhteisyrityksen ohjelmassa tapahtunut edistys ja tavoitteiden saavuttaminen; b) strategisen suuntautumisen tarkistaminen; c) yhteydet Horisontti 2020 ‑puiteohjelmaan; d) työsuunnitelmat; e) pk-yritysten osallistuminen. 4. Valtioiden edustajien ryhmä antaa lisäksi tietoja seuraavista asioista ja toimii niiden osalta vuorovaikutuksessa Clean Sky 2 ‑yhteisyrityksen kanssa: a) asianmukaisten kansallisten ja alueellisten tutkimus- ja innovointiohjelmien asema ja mahdollisten yhteistyöalojen kartoittaminen, mukaan lukien ilmailualan teknologioiden käyttöönotto; b) tiedonvälitystapahtumien, teknisten workshop-tapaamisten ja viestinnän osalta kansallisella tai aluetasolla toteutetut erityistoimenpiteet. 5. Valtioiden edustajien ryhmä voi omasta aloitteestaan antaa suosituksia Clean Sky 2 ‑yhteisyritykselle teknisistä asioista sekä hallintoon ja rahoitukseen liittyvistä kysymyksistä, erityisesti jos ne vaikuttavat kansallisiin tai alueellisiin etuihin. Clean Sky 2 ‑yhteisyritys ilmoittaa valtioiden edustajien ryhmälle tällaisten suositusten johdosta toteuttamistaan toimista. 6. Valtioiden edustajien ryhmä vahvistaa työjärjestyksensä. 15 – Rahoituslähteet 1. Clean Sky 2 ‑yhteisyrityksen rahoitus koostuu unionin sekä yksityisten osakkaiden ja niiden liitännäisosallistujien suorittamista rahoitusosuuksista, jotka maksetaan erissä, sekä osuuksista, jotka koostuvat niille aiheutuneista kustannuksista sellaisten epäsuorien toimien täytäntöönpanossa, joita Clean Sky 2 ‑yhteisyritys ei korvaa. 2. Clean Sky 2 ‑yhteisyrityksen hallinnolliset kustannukset eivät saa ylittää 80 miljoonaa euroa, ja ne on katettava rahoitusosuuksilla, jotka jaetaan vuosittain tasapuolisesti unionin ja Clean Sky 2 ‑yhteisyrityksen yksityisten osakkaiden kesken. Jos osa hallinnollisiin kustannuksiin tarkoitetusta rahoituksesta jää käyttämättä, sillä voidaan kattaa Clean Sky 2 ‑yhteisyrityksen toimintakustannuksia. 3. Clean Sky 2 ‑yhteisyrityksen toimintakustannukset katetaan a) unionin rahoitusosuudella; b) muiden osakkaiden kuin unionin ja niiden liitännäisosallistujien luontoissuorituksilla, jotka koostuvat epäsuorien toimien täytäntöönpanossa niille aiheutuneista kustannuksista, joista vähennetään Clean Sky 2 ‑yhteisyrityksen osuus ja muu unionin osuus. 4. Clean Sky 2 ‑yhteisyrityksen talousarvioon kirjattavat varat koostuvat seuraavista osuuksista: a) osakkaiden rahoitusosuudet hallinnollisiin kustannuksiin; b) toimintakustannuksiin osoitettava unionin rahoitusosuus; c) kaikki Clean Sky 2 ‑yhteisyrityksen tuottamat tulot; d) kaikki muut rahoitusosuudet, varat ja tulot. Osakkaiden Clean Sky 2 ‑yhteisyritykselle maksamista rahoitusosuuksista mahdollisesti saatavia korkoja pidetään yhteisyrityksen tuloina. 5. Kaikki Clean Sky 2 ‑yhteisyrityksen ja sen toimintojen varat käytetään tämän asetuksen 2 artiklassa asetettujen tavoitteiden saavuttamiseen. 6. Clean Sky 2 ‑yhteisyritys omistaa kaiken omaisuuden, joka syntyy tämän asetuksen 2 artiklassa kuvattujen tavoitteiden saavuttamisen kautta tai joka siirretään sille 2 artiklassa kuvattujen tavoitteiden saavuttamiseksi. 7. Kulujen kattamisen jälkeen jäänyttä ylijäämää ei makseta Clean Sky 2 ‑yhteisyrityksen osakkaille, paitsi silloin kun Clean Sky 2 ‑yhteisyritys puretaan 24 lausekkeen nojalla. 16 – Unionin rahoitusosuuden jakaminen 1. Unionin toimintakustannuksiin kohdennettu rahoitus jaetaan seuraavasti: a) enintään 40 prosenttia unionin kokonaisrahoituksesta varataan vetäjille ja niiden osallistuville intressiyhteisöille; b) enintään 30 prosenttia unionin kokonaisrahoituksesta varataan ydinkumppaneille ja niiden osallistuville intressiyhteisöille; c) vähintään 30 prosenttia unionin kokonaisrahoituksesta jaetaan kilpailuun perustuvien ehdotuspyyntöjen ja tarjouspyyntöjen perusteella. Erityistä huomiota kiinnitetään siihen, että varmistetaan pk-yritysten asianmukainen osallistuminen. 2. Edellä olevan 1 kohdan mukainen rahoitus jaetaan riippumattomien asiantuntijoiden ehdotuksia koskevien arviointien perusteella. 3. Unionin rahoituksen ohjeellinen jakautuminen ITD-, IADP- ja poikittaistoimien kesken esitetään tämän asetuksen liitteessä III. 17 – Rahoitussitoumukset 1. Clean Sky 2 ‑yhteisyrityksen rahoitussitoumukset eivät saa ylittää käytettävissä olevia tai osakkaiden sen talousarvioon sitomien varojen määrää. 2. Talousarviositoumukset voidaan jakaa vuosieriin. Joka vuosi komissio ja Clean Sky 2 ‑yhteisyritys sitoutuvat maksamaan vuosierät, joissa otetaan huomioon taloudellista tukea saavien toimien edistyminen, arvioidut tarpeet ja käytettävissä oleva talousarvio. Yksittäisiä vuosieriä koskevan sitoumuksen alustava aikataulu ilmoitetaan unionin varojen asianomaisille saajille. 18 – Tilivuosi Tilivuosi alkaa 1 päivänä tammikuuta ja päättyy 31 päivänä joulukuuta. 19 – Toiminnallinen ja taloudellinen suunnittelu 1. Toimitusjohtaja toimittaa hallintoneuvostolle hyväksyttäväksi esityksen monivuotisesta tai vuotuisesta työsuunnitelmasta, joka sisältää tutkimus- ja innovointitoimintaa koskevan yksityiskohtaisen suunnitelman, hallinnolliset toiminnot ja vastaavat menoarviot. Työsuunnitelmaesitys sisältää myös 15 lausekkeen 3 kohdan b alakohdan mukaisesti tehtävien rahoitusosuuksien arvioidun arvon. 2. Toimintasuunnitelma hyväksytään sen täytäntöönpanoa edeltävän vuoden loppuun mennessä. Toimintasuunnitelma julkistetaan. 3. Toimitusjohtaja valmistelee seuraavan vuoden talousarvioesityksen ja toimittaa sen hallintoneuvostolle hyväksyttäväksi. 4. Hallintoneuvosto hyväksyy kunkin vuoden talousarvioesityksen edeltävän vuoden lopussa. 5. Vuotuista talousarviota mukautetaan unionin talousarviossa vahvistetun unionin rahoitusosuuden huomioon ottamiseksi. 20 – Toimintaa ja talousarviota koskeva raportointi 1. Toimitusjohtaja raportoi vuosittain hallintoneuvostolle suorittamistaan tehtävistä Clean Sky 2 ‑yhteisyrityksen varainhoitoa koskevien sääntöjen mukaisesti. Toimitusjohtaja toimittaa kunakin vuonna helmikuun 15 päivään mennessä hallintoneuvoston hyväksyttäväksi vuotuisen toimintakertomuksen Clean Sky 2 ‑yhteisyrityksen saavuttamasta edistyksestä edeltävänä kalenterivuonna, etenkin työsuunnitelmaan nähden. Kertomukseen on sisällyttävä muun muassa seuraavat tiedot: a) toteutetut tutkimus-, innovointi- ja muut toimet sekä vastaavat menot; b) ehdotuspyynnöissä ehdotetut toimet ja niiden jaottelu osallistujatyypin mukaan, myös pk-yritykset, sekä maakohtaisesti; c) rahoitettavaksi valitut toimet ja niiden jaottelu osallistujatyypin mukaan, myös pk-yritykset, ja maakohtaisesti sekä Clean Sky 2 ‑yhteisyrityksen rahoitusosuudet yksittäisille osallistujille ja toimille. 2. Kun hallintoneuvosto on hyväksynyt vuotuisen toimintakertomuksen, se julkistetaan. 3. Clean Sky 2 ‑yhteisyrityksen on asetuksen (EU, Euratom) N:o 966/2012 60 artiklan 5 kohdan mukaisesti raportoitava vuosittain komissiolle. 4. Asetuksen (EU, Euratom) N:o 966/2012 60 artiklan 5 kohdassa säädetyn mukaisesti riippumaton tarkastuselin tutkii Clean Sky 2 ‑yhteisyrityksen tilinpäätöksen. Tilintarkastustuomioistuin ei tutki Clean Sky 2 ‑yhteisyrityksen tilinpäätöstä. 21 – Sisäinen tarkastustoimi Komission sisäisellä tarkastajalla on Clean Sky 2 –yhteisyrityksen suhteen samat valtuudet kuin komission suhteen. 22 – Osakkaiden korvausvastuu ja vakuutukset 1. Osakkaiden korvausvastuu Clean Sky 2 ‑yhteisyrityksen veloista rajoittuu siihen osuuteen, jonka ne ovat jo maksaneet hallinnollisista kustannuksista. 2. Clean Sky 2 ‑yhteisyritys hankkii tarvittavan vakuutussuojan ja ylläpitää sitä. 23 – Eturistiriidat 1. Clean Sky 2 ‑yhteisyrityksen, sen elinten ja henkilöstön on toiminnassaan vältettävä kaikkia eturistiriitoja. 2. Hallintoneuvosto voi vahvistaa sääntöjä, joilla estetään ja hallitaan eturistiriitoja ja joita sovelletaan sen jäseniin, elimiin ja henkilöstöön. Näissä säännöissä on vältettävä eturistiriitaa hallintoneuvostossa toimivien jäsenten edustajien osalta. 24 – Yhteisyrityksen purkaminen 1. Clean Sky 2 ‑yhteisyritys puretaan tämän asetuksen 1 artiklassa määritetyn toimikauden päättyessä. 2. Purkamismenettely käynnistetään automaattisesti, jos komissio tai kaikki yksityiset osakkaat eroavat Clean Sky 2 ‑yhteisyrityksestä. 3. Clean Sky 2 ‑yhteisyrityksen purkamiseen liittyviä menettelyjä varten hallintoneuvosto nimittää yhden tai useamman selvittäjän, jotka toimivat hallintoneuvoston tekemien päätösten mukaisesti. 4. Clean Sky 2 ‑yhteisyrityksen purkamisen yhteydessä sen omaisuus käytetään yhteisyrityksen korvausvastuiden ja sen purkamisesta aiheutuvien kustannusten kattamiseen. Mahdollinen ylijäämä jaetaan purkamisajankohtana osakkaina olevien kesken sen mukaan, mikä on kunkin osakkaan rahoitusosuus Clean Sky 2 ‑yhteisyrityksessä. Mahdollinen unionille jaettu ylijäämä palautetaan unionin talousarvioon. 5. Jos Clean Sky 2 ‑yhteisyrityksen tekemä sopimus, päätös tai hankintasopimus kestää pitempään kuin Clean Sky 2 ‑yhteisyrityksen toimikausi, sen asianmukaiseksi hoitamiseksi laaditaan erillismenettely. LIITE II Clean Sky 2 ‑yhteisyrityksen yksityiset osakkaat 1. VETÄJÄT: 1. AgustaWestland SpA ja AgustaWestland Limited 2. Airbus SAS 3. Alenia Aermacchi SpA 4. Dassault Aviation SA 5. Deutsches Zentrum für Luft- und Raumfahrt (DLR) e.V. 6. EADS-CASA 7. Eurocopter SAS 8. Evektor 9. Fraunhofer Gesellschaft zur Förderung der angewandten Forschung e.V 10. Liebherr-Aerospace Lindenberg GmbH 11. MTU Aero Engines AG 12. Piaggio Aero Industries 13. Rolls-Royce Plc. 14. SAAB AB 15. Safran SA 16. Thales Avionics SAS 2. ASSOSIAATIOJÄSENET Asetuksen (EY) N:o 71/2008 mukainen luettelo Clean Sky 2 ‑yhteisyrityksen assosiaatiojäsenistä, jotka ovat tämän asetuksen nojalla myös Clean Sky 2 ‑yhteisyrityksen osakkaita siihen saakka, kunnes asetuksen (EY) N:o 71/2008 nojalla käynnistetyt niihin liittyvät toimet päättyvät[23]. 1. Fiber Optic Sensors and Sensing Syst. (FOS&S) 2. LMS International NV 3. Micromega Dynamics 4. EPFL Ecole Polytechnique Lausanne 5. ETH Zurich 6. Huntsman Advanced Materials 7. RUAG Schweiz AG 8. University of Applied Sciences NW Switzerland (FHNW) 9. ATG Akustik Technologie Goettingen 10. DIEHL Aerospace 11. DLR 12. EADS Deutschland GmbH 13. HADEG Recycling GmbH 14. MTU Aero Engines 15. Aeronova Aerospace SAU 16. Aeronova Engineering Solutions 17. Aeronova Manufacturing Engineering 18. ITP 19. EADS France 20. ONERA 21. Zodiac ECE 22. Zodiac Intertechnique 23. Zodiac Aerazur 24. HAI 25. IAI 26. Aerosoft 27. Avio 28. CIRA 29. CSM 30. DEMA 31. FOX BIT 32. IMAST 33. Piaggio Aero Industries 34. Politecnico di Torino 35. Universita degli Studi Di Napoli “Federico II” Polo delle Scienze e della Tecnologia 36. Selex ES 37. SICAMB SPA 38. Univesità di Bologna 39. Università degli Studi di Pisa 40. ATR 41. ELSIS 42. University of Malta 43. Aeronamic 44. Airborne Technology Centre 45. KIN Machinebouw B.V. 46. Eurocarbon 47. Fokker Aerostructures B.V.[24] 48. Fokker Elmo 49. Green Systems for Aircraft Foundation (GSAF) 50. Igor Stichting IGOR 51. Microflown Technologies 52. NLR 53. Stichting NL Cluster for ED 54. Stichting NL Cluster for SFWA 55. Sergem Engineering 56. GKN Aerospace Norway[25] 57. TU Delft 58. Universiteit Twente 59. PZL - Swidn 60. Avioane Craiova 61. INCAS 62. Romaero 63. Straero 64. GKN Aerospace Sweden AB[26] 65. CYTEC[27] 66. Cranfield University 67. QinetiQ 68. University of Nottingham LIITE III Unionin rahoituksen ohjeellinen jakautuminen ITD-, IADP- ja poikittaistoimien kesken || 100 % IADP-toimet || Suuret matkustajailma-alukset || 32 % Syöttöliikenteen ilma-alukset || 6 % Pyöriväsiipiset ilma-alukset || 12 % ITD-toimet || Ilma-alusten rungot || 19 % Moottorit || 17 % Järjestelmät || 14 % Poikittaistoimet || Teknologian arviointielin || 1 % edellä olevista IADP/ITD-osuuksista Ekologista suunnittelua koskeva poikittaistoimi || 2 % edellä olevista IADP/ITD-osuuksista Pienimuotoista lentoliikennettä koskeva poikittaistoimi || 3 % edellä olevista IADP/ITD-osuuksista SÄÄDÖKSEEN LIITTYVÄ RAHOITUSSELVITYS 1. PERUSTIEDOT EHDOTUKSESTA/ALOITTEESTA 1.1. Ehdotuksen/aloitteen nimi 1.2. Toimintalohko(t) toimintoperusteisessa johtamis- ja budjetointijärjestelmässä (ABM/ABB) 1.3. Ehdotuksen/aloitteen luonne 1.4. Tavoitteet 1.5. Ehdotuksen/aloitteen perustelut 1.6. Toiminnan ja sen rahoitusvaikutusten kesto 1.7. Hallinnointitapa (hallinnointitavat) 2. HALLINNOINTI 2.1. Seuranta- ja raportointisäännöt 2.2. Hallinnointi- ja valvontajärjestelmä 2.3. Toimenpiteet petosten ja sääntöjenvastaisuuksien ehkäisemiseksi 3. EHDOTUKSEN/ALOITTEEN ARVIOIDUT RAHOITUSVAIKUTUKSET 3.1. Kyseeseen tulevat monivuotisen rahoituskehyksen otsakkeet ja menopuolen budjettikohdat 3.2. Arvioidut vaikutukset menoihin 3.2.1. Yhteenveto arvioiduista vaikutuksista menoihin 3.2.2. Arvioidut vaikutukset Clean Sky 2 ‑yhteisyrityksen määrärahoihin 3.2.3. Arvioidut vaikutukset Clean Sky 2 ‑yhteisyrityksen henkilöresursseihin 3.2.4. Yhteensopivuus nykyisen monivuotisen rahoituskehyksen kanssa 3.2.5. Ulkopuolisten tahojen osallistuminen rahoitukseen 3.3. Arvioidut vaikutukset tuloihin SÄÄDÖKSEEN LIITTYVÄ RAHOITUSSELVITYS 1. PERUSTIEDOT EHDOTUKSESTA/ALOITTEESTA 1.1. Ehdotuksen/aloitteen nimi Ehdotus neuvoston asetukseksi Clean Sky 2 ‑yhteisyrityksestä 1.2. Toimintalohko(t) toimintoperusteisessa johtamis- ja budjetointijärjestelmässä (ABM/ABB)[28] Toimintalohko: 08 Tutkimus ja innovointi Toiminto: Horisontti 2020 1.3. Ehdotuksen/aloitteen luonne ¨ Ehdotus/aloite liittyy uuteen toimeen. ¨ Ehdotus/aloite liittyy uuteen toimeen, joka perustuu pilottihankkeeseen tai valmistelutoimeen.[29] X Ehdotus/aloite liittyy käynnissä olevan toimen jatkamiseen. ¨ Ehdotus/aloite liittyy toimeen, joka on suunnattu uudelleen. 1.4. Tavoitteet 1.4.1. Komission monivuotinen strateginen tavoite (monivuotiset strategiset tavoitteet), jonka (joiden) saavuttamista ehdotus/aloite tukee Lähtökohtana on lisätä Euroopan ilmailuteknologioiden kilpailukykyä ja ympäristötehokkuutta Eurooppa 2020 ‑strategian, liikennettä koskevan valkoisen kirjan ja Horisontti 2020 ‑puiteohjelman liikennealan haasteen tavoitteiden mukaisesti. 1.4.2. Erityistavoite (erityistavoitteet) sekä toiminto (toiminnot) toimintoperusteisessa johtamis- ja budjetointijärjestelmässä Erityistavoitteet Clean Sky 2 ‑yhteisyrityksellä on seuraavia tavoitteita: 1. Edistää asetuksen (EY) N:o 71/2008 nojalla käynnistettyjen tutkimustoimien loppuunsaattamista sekä Horisontti 2020 -puiteohjelman perustamisesta… 2013 annetun Euroopan parlamentin ja neuvoston asetuksen (EU) N:o …/2013 täytäntöönpanoa ja erityisesti vastaamista älykästä, ympäristöystävällistä ja integroitua liikennettä koskevaan haasteeseen [Horisontti 2020 -erityisohjelman perustamisesta … 2013 annetun neuvoston] päätökseen (EU) N:o …/2013/EU sisältyvässä ”Yhteiskunnalliset haasteet” -pilarissa. 2. Edistää yhteisen Clean Sky 2 ‑teknologia-aloitteen tavoitteita, joilla pyritään erityisesti ottamaan käyttöön, demonstroimaan ja validoimaan teknologioita, joilla voidaan (a) parantaa ilma-alusten polttoainetehokkuutta ja vähentää näin hiilidioksidipäästöjä 20–30 prosenttia verrattuna uusimpiin ilma-aluksiin, jotka otetaan käyttöön vuonna 2014; (b) vähentää ilma-alusten typen oksideja ja melupäästöjä 20–30 prosenttia verrattuna uusimpiin ilma-aluksiin, jotka otetaan käyttöön vuonna 2014. Nämä tavoitteet olisi saavutettava vuoteen 2024 mennessä. Toiminto (toiminnot) toimintoperusteisessa johtamis- ja budjetointijärjestelmässä Nimi: 08 Tutkimus ja innovointi 1.4.3. Odotettavissa olevat tulokset ja vaikutukset Selvitys siitä, miten ehdotuksella/aloitteella on tarkoitus vaikuttaa edunsaajien/kohderyhmän tilanteeseen. Ilmailualan sidosryhmät voivat tehdä yhteistyötä, jolla saadaan aikaan myönteisiä ympäristövaikutuksia ja lisätään markkinoiden kehitystä. Lisäksi lisätään ilmailuteollisuuden kilpailukykyä. Aloitteella luodaan todellista dynamiikkaa, jolla edistetään yhteiskunnallisia etuja ja talouskasvua tukevaa vakaata kasvua. Se tarjoaa jatkuvuutta Clean Sky 1 ‑ohjelmalle, jonka on määrä päättyä vuonna 2017. Clean Sky 2 ‑ohjelman talousarviota täydennetään merkittävillä yksityisillä tutkimusinvestoinneilla, ja se toimii tärkeänä katalyyttinä huomattaville investoinneille uuden sukupolven ympäristöystävällisiin ilma-aluksiin, moottoreihin ja järjestelmiin. 1.4.4. Tulos- ja vaikutusindikaattorit Selvitys siitä, millaisin indikaattorein ehdotuksen/aloitteen toteuttamista seurataan Clean Sky 2 ‑yhteisyrityksen edistystä seuraavat ja arvioivat sekä sisäiset että ulkopuoliset elimet. Sisäistä edistymisen seurantaa toteuttaa ensimmäisellä tasolla yhteisyrityksen ohjelmatoimisto. Toisella tasolla yhteisyritys toteuttaa vuosittain yhdessä riippumattomien ulkopuolisten asiantuntijoiden kanssa teknisiä arvioita. Lisäksi tiedekomitea analysoi arvioiden tuloksia ja antaa niistä lausuntoja. Edistymistä seurataan tarkasti määriteltyjen keskeisten tulosindikaattorien avulla. Nämä indikaattorit liittyvät teknisiin sekä hallintoon ja rahoitukseen liittyviin asioihin, kuten talousarvion toteuttamiseen, muutoshakemusten määrään sekä maksu- ja käsittelyaikoihin. Nykyisessä Clean Sky ‑ohjelmassa vaikutusta mitataan erityisesti teknologian arviointielimen kautta. Euroopan komissio järjestää riippumattomien asiantuntijoiden toteuttaman koko ohjelmaa koskevan ulkopuolisen arvioinnin. 1.5. Ehdotuksen/aloitteen perustelut 1.5.1. Tarpeet, joihin ehdotuksella/aloitteella vastataan lyhyellä tai pitkällä aikavälillä Kaikkien osapuolten on sitouduttava hankkeeseen täysin. Clean Sky 2 ‑ehdotuksen taustalla toimivat yksityiset osakkaat ovat jo tehneet aiesopimuksen. 1.5.2. EU:n osallistumisesta saatava lisäarvo Euroopan ilmailualalla on käytössään pitkälle erikoistuneita, toisiaan täydentäviä ja maantieteellisesti jakaantuneita teknologisia voimavaroja. Sen vuoksi ilma-alusten ekologisen kestävyyden parantamiseen vaadittava tutkimus on rajat ylittävää ja ylittää myös yksittäisten valtioiden rahoitus- ja tutkimusvalmiudet. Kansallisissa ohjelmissa ei kyetä ratkaisemaan suuria teknologisia haasteita, mikä johtuu ilmailuteollisuuden yleiseurooppalaisesta luonteesta. Tarvittavia teknologisia läpimurtoja voidaan saada aikaiseksi vain laajamittaisilla ohjelmilla sekä jäsennellyillä ja keskitetyillä tutkimuslinjauksilla. 1.5.3. Vastaavista toimista saadut kokemukset Neuvosto perusti Clean Sky ‑yhteisyrityksen vuonna 2007 pyrkimyksenä vähentää kasvavan lentoliikenteen ympäristövaikutuksia. Tavoitteeksi asetettiin ilma-alusten päästöjen leikkaaminen. Clean Sky 1 ‑tutkimusohjelmassa keskityttiin näihin tavoitteisiin, joiden määräajaksi asetettiin vuosi 2017. Tähän mennessä teknologisilla parannuksilla on vähennetty hiilidioksidipäästöjä 20 prosenttia. Clean Sky ‑yhteisyritys on onnistunut houkuttelemaan keskeisiä sidosryhmiä, myös suuren joukon pk-yrityksiä, sitoutumaan ja osallistumaan siihen. Clean Sky ‑yhteisyritys on sen perustamisesta lähtien onnistunut myös edistämään strategisten ympäristötavoitteiden saavuttamista. 1.5.4. Yhteensopivuus muiden kyseeseen tulevien välineiden kanssa ja mahdolliset synergiaedut Jäsenvaltioiden ohjelmien yhtenäisyyden osalta Clean Sky 2 ‑ohjelma mahdollistaa pitkäaikaisen osallistumisen, koska ohjelmalla on pitkäaikainen luonne sekä vahva teollisuuden tuki ja koska jäsenvaltiot osallistuvat ohjelmaan suoraan tiedonvälityskanavana toimivan valtioiden edustajien ryhmän kautta. Lisäksi teollisuuden, kansallisten ja alueellisten edustajien osallistuminen ohjelman määrittelyyn takaa mahdollisimman laajat synergiat, koska ne antavat palautetta maansa kansallisille ja alueellisille viranomaisille. Clean Sky 2 ‑ohjelmalta odotettavan kannustavan roolin ansiosta voidaan levittää tietoa kansallisen ja EU:n tason ohjelmista ja osittain kohdentaa uudelleen niille myönnettyä tukea. 1.6. Toiminnan ja sen rahoitusvaikutusten kesto X Ehdotuksen/aloitteen mukaisen toiminnan kesto on rajattu. – X Ehdotuksen/aloitteen mukainen toiminta alkaa 1.1.2014 ja päättyy 31.12.2024. – X Rahoitusvaikutukset alkavat vuonna 2014 ja päättyvät vuonna 2020 (maksusitoumusmäärärahat). – X Rahoitusvaikutukset alkavat vuonna 2014 ja päättyvät vuonna 2024 (maksumäärärahat). ¨ Ehdotuksen/aloitteen mukaisen toiminnan kestoa ei ole rajattu. – Käynnistysvaihe alkaa vuonna VVVV ja päättyy vuonna VVVV, – minkä jälkeen toteutus täydessä laajuudessa. 1.7. Hallinnointitapa (hallinnointitavat)[30] ¨ Komissio hallinnoi suoraan seuraavien kautta: – ¨ toimeenpanovirastot – ¨ Hallinnointi yhteistyössä jäsenvaltioiden kanssa – X Välillinen hallinnointi, jossa talousarvion toteuttamistehtäviä on siirretty – ¨ kansainvälisille järjestöille ja niiden erityisjärjestöille (tarkennettava); – ¨ Euroopan investointipankille tai Euroopan investointirahastolle; – X varainhoitoasetuksen 209 artiklassa tarkoitetuille elimille; – ¨ julkisoikeudellisille elimille; – ¨ sellaisille julkisen palvelun tehtäviä hoitaville yksityisoikeudellisille elimille, jotka antavat riittävät rahoitustakuut; – ¨ jäsenvaltion yksityisoikeuden mukaisille elimille, joille on annettu tehtäväksi julkisen ja yksityisen sektorin kumppanuuden täytäntöönpano ja jotka antavat riittävät rahoitustakuut; – ¨ henkilöille, joille on annettu tehtäväksi toteuttaa SEU-sopimuksen V osaston mukaisia yhteisen ulko- ja turvallisuuspolitiikan erityistoimia ja jotka nimetään asiaa koskevassa perussäädöksessä. Huomautukset: Ei sovelleta 2. HALLINNOINTI 2.1. Seuranta- ja raportointisäännöt Ilmoitetaan sovellettavat aikavälit ja edellytykset Clean Sky 2 -yhteisyritystä seurataan välittäjien yhteyksillä ja yhtiöjärjestyksen 6 ja 20 lausekkeen mukaisesti. Clean Sky 2 ‑yhteisyritys noudattaa varainhoitoasetuksen 209 artiklan mukaisen julkisen ja yksityisen sektorin elimenä tiukkoja seurantasääntöjä. Seuranta toteutetaan seuraavasti: – hallintoneuvoston valvonta; – ulkopuolisten asiantuntijoiden väli- ja loppuarvioinnit (komission valvonnassa joka kolmas vuosi ja ohjelman päätyttyä); yhteisyrityksen vuotuinen työsuunnitelma ja toimintakertomus. 2.2. Hallinnointi- ja valvontajärjestelmä 2.2.1. Sisäinen valvontakehys Komissio varmistaa valtuutettujen tulojen ja menojen hyväksyjän välityksellä, että Clean Sky 2 ‑yhteisyritykseen sovellettavat säännöt vastaavat täysin varainhoitoasetuksen 60 ja 61 artiklan vaatimuksia. Clean Sky 2 ‑yhteisyrityksen seurantajärjestelyillä, mukaan lukien hallintoneuvoston jäsenyys, sekä raportointijärjestelyillä varmistetaan, että komission yksiköt täyttävät sekä kollegion että budjettivallan käyttäjän asettamat vastuullisuutta koskevat vaatimukset. Clean Sky 2 ‑yhteisyrityksen sisäinen valvontakehys perustuu seuraaviin tekijöihin: – sellaisten sisäisen valvonnan standardien täytäntöönpano, joista saadaan vähintään komission standardien tasoiset takuut; – menettelyt parhaiden hankkeiden valitsemiseksi riippumattoman arvioinnin perusteella ja niiden muuttamiseksi oikeudellisiksi välineiksi; – hankkeen ja sopimusten hallinnointi jokaisen hankkeen elinkaaren ajan; – kaikkien hakemusten ennakkotarkastus, mukaan lukien tilintarkastuslausuntojen pyytäminen ja kustannuslaskentamenetelmien ennakkotarkastukset; – hakemuksista poimitun otoksen jälkitarkastukset osana Horisontti 2020 ‑puiteohjelman jälkitarkastuksia; – hankkeen tulosten tieteellinen arviointi. Clean Sky 2 ‑yhteisyrityksen sisäisiin eturistiriitoihin liittyvien riskien lieventämiseksi on kehitetty erilaisia toimenpiteitä, jotka koskevat erityisesti komission ja teollisuuden kumppaneiden yhtäläistä äänimäärää hallintoneuvostossa, hallintoneuvoston komission ehdotuksen perusteella tekemää toimitusjohtajan valintaa, henkilöstön riippumattomuutta, ulkopuolisten asiantuntijoiden arviointeja, jotka perustuvat julkaistuihin valintakriteereihin, sekä muutoksenhakumenetelmiä ja täydellistä sidonnaisuusselvitystä. Yksi yhteisyrityksen päätehtävistä on eettisten ja organisatoristen arvojen vahvistaminen. Komissio valvoo tätä tehtävää. 2.2.2 Tarkastusten kustannukset ja hyödyt Komission sisäisellä tarkastajalla on yhteisyrityksen suhteen samat valtuudet kuin komission suhteen. Lisäksi hallintoneuvosto voi tarpeen mukaan järjestää yhteisyrityksen sisäisen valvontatoiminnon toteutuksen. Clean Sky 2 ‑yhteisyrityksen toimitusjohtaja toimii tulojen ja menojen hyväksyjänä, joten häneltä edellytetään kustannustehokkaan sisäisen valvonta- ja hallinnointijärjestelmän käyttöönottoa. Hänen on myös raportoitava komissiolle hyväksytystä sisäisestä valvontakehyksestä. Komissio seuraa väärinkäytösten riskiä kehittämällä raportointijärjestelmän ja seuraamalla EU:n varoja Clean Sky 2 ‑yhteisyritykseltä saavien vastaanottajien jälkitarkastusten tuloksia, jotka kuuluvat koko Horisontti 2020 ‑puiteohjelman jälkitarkastuksiin. Käytettävässä valvontajärjestelmässä on otettava huomioon, että sekä EU:n varojen saajat että lainsäätäjä katsovat, että kahden prosentin virherajan edellyttämä valvontataakka on kasvanut liian suureksi. Tästä aiheutuu vaara, että unionin tutkimusohjelmasta tulee vähemmän houkutteleva, mikä vaikuttaisi kielteisesti unionin tutkimukseen ja innovointiin. Helmikuun 4 päivänä 2011 kokoontunut Eurooppa-neuvosto totesi päätelmissään seuraavaa: ”Jotta parhaiden tutkijoiden ja innovatiivisimpien yritysten olisi helpompi ottaa käyttöön tutkimuksen, teknologian kehittämisen ja innovoinnin edistämiseen tarkoitettuja EU:n välineitä, on ratkaisevan tärkeää, että niitä yksinkertaistetaan erityisesti sopimalla asiaankuuluvien laitosten välisestä uudesta tasapainosta luottamuksen ja valvonnan sekä riskien ottamisen ja riskien välttämisen välillä” (ks. EUCO 2/1/11 REV1, Bryssel 8. maaliskuuta 2011). Euroopan parlamentti kannattaa tutkimuspuiteohjelmien täytäntöönpanon yksinkertaistamisesta 11. marraskuuta 2010 antamassaan päätöslauselmassa (P7_TA(2010)0401) suurempaa virheriskiä tutkimusrahoituksessa ja ”on huolissaan siitä, että seitsemännen puiteohjelman nykyinen järjestelmä ja käytännön toteuttaminen keskittyvät liiaksi valvontaan, jolloin menetetään resursseja, osallistuminen vähenee ja tutkimusmahdollisuuksista tulee vähemmän houkuttelevia”, sekä ”toteaa huolestuneena, että nykyisellä nollariskitoleranssin järjestelmällä pyritään pikemminkin välttämään riskejä kuin hallitsemaan niitä”. Sidosryhmät ja instituutiot katsovat siis, että virheprosentin lisäksi on otettava huomioon kaikki tavoitteet ja edut, kuten tutkimuspolitiikan onnistuminen, kansainvälinen kilpailukyky ja tieteen huipputaso. Samaan aikaan on olemassa selkeä tarve hallinnoida budjettia tehokkaasti ja toimivasti ja ehkäistä petoksia ja tuhlausta. Kuten edellä todettiin, komissio seuraa väärinkäytösten riskiä kehittämällä raportointijärjestelmän ja seuraamalla EU:n varoja Clean Sky 2 ‑yhteisyritykseltä saavien vastaanottajien jälkitarkastusten tuloksia, jotka kuuluvat koko Horisontti 2020 ‑puiteohjelman jälkitarkastuksiin. 2.2.3. Odotettu väärinkäytösten riski Kuten komissio toteaa Horisontti 2020 ‑puiteohjelman rahoitusselvityksessä, perimmäisenä tavoitteena on edelleen saavuttaa alle kahden prosentin jäännösvirhesuhde kokonaismenoista koko ohjelman keston ajalta, ja komissio on tätä varten esittänyt useita yksinkertaistamistoimia. On kuitenkin otettava huomioon edellä asetetut muut tavoitteet sekä tarkastusten kustannukset. Koska Clean Sky 2 ‑yhteisyrityksen osallistumissäännöt ovat pääosin samat kuin komission säännöt ja koska edunsaajilla on samanlainen riskiprofiili kuin komission edunsaajilla, on odotettavissa, että virhetaso vastaa komission Horisontti 2020 ‑puiteohjelmaa varten vahvistamaa virhetasoa. Näin saadaan riittävä varmuus siitä, että virheriski monivuotisen menokauden aikana on vuosittain 2–5 prosenttia, ja lopullisena tavoitteena on saavuttaa jäännösvirhetaso, joka on mahdollisimman lähellä kahta prosenttia monivuotisten ohjelmien päättämisvaiheessa, kun kaikkien tarkastus-, korjaus- ja takaisinperintätoimien taloudellinen vaikutus on otettu huomioon. Katso Horisontti 2020 ‑puiteohjelman rahoitusselvityksestä tarkempia tietoja osallistujien odotetusta virheprosentista. 2.3. Toimenpiteet petosten ja sääntöjenvastaisuuksien ehkäisemiseksi Komissio varmistaa, että Clean Sky 2 ‑yhteisyritys torjuu petoksia avustusten hallinnointiprosessin kaikissa vaiheissa. Horisontti 2020 ‑pakettiin kuuluville ehdotuksille on tehty arviointi, jossa on arvioitu alttius petoksille, minkä lisäksi on arvioitu suojaamistoimenpiteiden vaikutuksia. Ehdotetuilla toimenpiteillä pitäisi kaiken kaikkiaan olla myönteinen vaikutus petosten torjuntaan, koska niissä painotetaan enemmän riskinarviointiin perustuvia tarkastuksia ja tehostetaan tieteellistä arviointia ja valvontaa. Komissio varmistaa, että on toteutettu asianmukaiset toimenpiteet sen varmistamiseksi, että tämän asetuksen mukaisesti rahoitettavia toimia toteutettaessa unionin taloudellisia etuja suojataan petoksia, lahjontaa ja muuta laitonta toimintaa ehkäisevillä toimenpiteillä, tehokkailla tarkastuksilla ja, jos sääntöjenvastaisuuksia havaitaan, perimällä aiheettomasti maksetut määrät takaisin sekä soveltuvin osin käyttämällä tehokkaita, oikeasuhteisia ja ennalta ehkäiseviä seuraamuksia. Nykyinen Clean Sky 2 ‑yhteisyritys tekee jo yhteistyötä komission yksiköiden kanssa petosten ja sääntöjenvastaisuuksien alalla, ja komissio varmistaa, että tätä yhteistyötä jatketaan ja vahvistetaan jatkossa. Tilintarkastustuomioistuimella on valtuudet tehdä kaikkien unionilta tämän puiteohjelman mukaisesti rahoitusta saaneiden avustuksensaajien, toimeksisaajien ja alihankkijoiden osalta asiakirjoihin perustuvia ja paikalla suoritettavia tarkastuksia. Euroopan petostentorjuntavirasto (OLAF) voi asetuksessa (Euratom, EY) N:o 2185/96 säädettyjen menettelyjen mukaisesti tehdä niihin talouden toimijoihin kohdistuvia paikalla suoritettavia todentamisia ja tarkastuksia, joille on suoraan tai välillisesti myönnetty asianomaista rahoitusta, selvittääkseen, onko avustussopimukseen tai ‑päätökseen taikka unionin rahoitusta koskevaan sopimukseen liittynyt unionin taloudellisia etuja vahingoittavia petoksia, lahjontaa tai muuta laitonta toimintaa. 3. EHDOTUKSEN/ALOITTEEN ARVIOIDUT RAHOITUSVAIKUTUKSET 3.1. Kyseeseen tulevat monivuotisen rahoituskehyksen otsakkeet ja menopuolen budjettikohdat · Uudet perustettaviksi esitetyt budjettikohdat: Kyllä Monivuotisen rahoituskehyksen otsakkeiden ja budjettikohtien mukaisessa järjestyksessä. Moniv. Rahoitus­kehyksen otsake || Budjetti-kohta || Menolaji || Rahoitusosuudet Numero Otsake 1 a – Kasvua ja työllisyyttä edistävä kilpailukyky || JM/EI-JM || EFTA-mailta || ehdokas-mailta || kolman-silta mailta || varainhoitoasetuk­sen 18 artiklan 1 kohdan aa alakohdassa tarkoitetut rahoitusosuudet 1 a || 08.02 07 34 (Yläkohta: 08.02 03 04) || JM || KYLLÄ || KYLLÄ || KYLLÄ || KYLLÄ 3.2. Arvioidut vaikutukset menoihin 3.2.1. Yhteenveto arvioiduista vaikutuksista menoihin milj. euroa (kolmen desimaalin tarkkuudella) Monivuotisen rahoituskehyksen otsake: || Numero || Otsake: 1 a Kasvua ja työllisyyttä edistävä kilpailukyky Clean Sky 2 -yhteisyritys || || || Vuosi 2014 || Vuosi 2015 || Vuosi 2016 || Vuosi 2017 || Vuosi 2018 || Vuosi 2019 || Vuosi 2020 || Vuosi 2021–2024 || YHTEEN­SÄ Osasto 1: Henkilöstömenot || Sitoumukset || (1) || 0,702 || 0,991 || 1,011 || 1,032 || 2,140 || 2,183 || 10,587 || p.m || 18,646 Maksut || (2) || 0,702 || 0,991 || 1,011 || 1,032 || 2,140 || 2,183 || 2,226 || 8,361 || 18,646 Osasto 2: Infrastruktuuri- ja toimintamenot || Sitoumukset || (1a) || 1,136 || 1,106 || 1,149 || 2,016 || 2,444 || 2,566 || 10,937 || p.m || 21,354 Maksut || (2a) || 1,136 || 1,106 || 1,149 || 2,016 || 2,444 || 2,566 || 2,566 || 8